Bincang ketegangan Baitulmaqdis

KEJAM…Rakyat Palestin terutamanya remaja sering menjadi sasaran tentera Israel di kawasan Masjidal-Aqsa.• Foto AFP

WASHINGTON: Setiausaha Agung Pertubuhan Bangsa-Bangsa Bersatu (PBB), Antonio Guterres, membincangkan ketegangan berterusan di sekitar tapak suci Baitulmaqdis dalam panggilan berasingan bersama Perdana Menteri Israel dan Presiden Palestin kelmarin.

Dalam kenyataan dikeluarkan selepas kedua-dua panggilan, PBB berkata, Guterres membincangkan usaha untuk meredakan ketegangan, menamatkan provokasi dan langkah unilateral, serta memulihkan ketenangan.

Lebih 200 orang kebanyakannya rakyat Palestin, cedera sejak seminggu lalu dalam pertempuran di dalam dan sekitar perkarangan Al-Aqsa, tapak suci bagi kedua-dua orang Islam dan Yahudi.

Rakyat Palestin marah dengan penempatan polis Israel secara besar-besaran dan lawatan berulang oleh Yahudi ke tapak suci itu, yang ditadbir melalui perjanjian perkongsian kuasa yang lemah.

Guterres mengulangi bahawa status quo di tapak suci mesti ditegakkan dan dihormati.

Pertempuran di Al-Aqsa berlaku di tengah gelombang keganasan maut, yang mencetuskan kebimbangan konflik lebih meluas.

Pelancaran roket dari Semenanjung Gaza pada Rabu dan Khamis mendorong serangan balas daripada Israel.

Namun selepas serangan serupa dari Gaza semalam, Israel memutuskan untuk tidak melancarkan serangan balas, sebaliknya berkata ia akan menutup satu-satunya sempadannya ke daerah yang dikelilingi itu hari ini.

Dalam pada itu, Israel telah menutup satu-satunya laluan pekerja dari Semenanjung Gaza semalam sebagai tindak balas terhadap serangan dua roket yang dilancarkan oleh Palestin.

Kedua-dua roket yang dilepaskan semalam dan awal pagi tadi adalah susulan pertempuran berhari-hari di perkarangan masjid Al-Aqsa dan keganasan yang berlanjutan selama sebulan.

Perkara itu dimaklumkan menerusi kenyataan dikeluarkan sebuah unit di bawah Kementerian Pertahanan Israel, COGAT.

“Susulan roket yang dilancarkan ke atas wilayah Israel dari Semenanjung Gaza semalam, maka perjalanan ke Israel bagi pedagang dan pekerja Gaza menerusi laluan Erez adalah tidak dibenarkan,” katanya.

Semalam, dua roket dilepaskan dari Gaza, yang mana salah satu terkena pada Israel dan satu lagi jatuh di bangunan kediaman di utara Gaza.

Awal pagi semalam, roket ketiga dilepaskan ke arah Israel, tanpa siren serangan udara diaktifkan untuk mana-mana pelancaran.

Kesemua roket itu dilepaskan akibat serangan yang berlaku Rabu dan Khamis lalu, di mana polis Israel bertempur dengan penduduk Palestin di Masjid al-Aqsa dan menyebabkan seorang dikejarkan ke hospital akibat cedera parah.

Pihak Israel membalas tindakan itu dengan melancarkan serangan udara, namun bagi mengelakkan berlakunya lebih banyak keganasan, Israel mengambil langkah menutup Erez.

Penutupan itu sebagai amaran bahawa penalti akan dilanjutkan sekiranya berlaku lebih banyak serangan.

“Pembukaan semula laluan akan ditentukan berdasarkan penilaian keadaan keselamatan,” katanya.

Lebih 200 orang, kebanyakannya penduduk Palestin, cedera dalam pertempuran di dalam dan sekitar al-Aqsa sejak beberapa minggu lalu.

Ia selepas penduduk Palestin berang apabila polis Israel dikerahkan ke kawasan itu dan kunjungan berulang masyarakat Yahudi ke kawasan suci itu dalam bulan Ramadan. – AFP

See author's posts


Sarawak tubuh makmal ujian dapur gas domestik

KUCHING: Kerajaan Sarawak menerusi kerjasama bersama Sirim Berhad menubuhkan Makmal Pengujian Dapur Gas Domestik baharu di Kompleks Sirim Berhad Sarawak di sini.

Menteri Utiliti dan Telekomunikasi Sarawak Datuk Julaihi Narawi berkata, ia bagi meningkatkan tahap keselamatan peralatan dapur gas domestik di negeri ini.

“Penubuhan makmal ini bertujuan untuk membantu merancakkan pembangunan industri gas ke arah isu kepenggunaan iaitu keselamatan pengguna.

“Makmal baharu ini membuktikan kerajaan Sarawak amat memandang serius terhadap keselamatan penggunaan peralatan dapur gas domestik di negeri ini,”katanya.

Beliau berucap mewakili Premier Sarawak, Datuk Patinggi Tan Sri Abang Johari Tun Openg pada majlis perasmian makmal Gas Domestik Sirim Berhad Negeri Sarawak dan majlis pertukaran dokumen persefahaman Kementerian Utiliti dan Telekomunikasi Sarawak bersama Sirim Berhad dan Perbadanan Pembangunan Ekonomi Sarawak (SEDC) di Hotel Imperial, di sini hari ini.

Beliau menggesa penggiat industri khususnya pengimport barangan dapur gas domestik agar melaksanakan pengujian ke atas produk mereka yang kini boleh dilaksanakan di Kuching tanpa perlu menghantar ke Semenanjung.

“Kementerian Utiliti dan Telekomunikasi Sarawak dan Sirim banyak membantu industri tempatan di negeri ini dalam melaksanakan ‘conformity assessment’ iaitu pengujian terhadap peralatan elektrik pengguna.

“Pembangunan makmal ini dapat memastikan setiap peralatan diuji dan dinilai Sirim Qas antarabangsa selamat sebelum dipasar dan digunakan oleh rakyat Sarawak.

“Malah usaha dan kerjasama di antara kerajaan negeri dan Sirim Berhad dilihat mengukuhkan aspirasi serta agenda pembangunan oleh kerajaan Sarawak,” katanya.

Beliau berkata bagi memastikan kesinambungan ke arah pembangunan sama, Jabatan Premier Sarawak kini dalam proses melaksanakan ABMS ISO 37001 sebagai komitmen membudayakan nilai intergriti, prinsip tadbir urus terbaik di samping usaha pihaknya menangani gejala rasuah.

“Saya berharap agar MUT, Sirim dan SEDC akan terus bekerjasama memberi nilai tambah untuk memastikan penggiat industri dapat berdaya saing sehingga ke peringkat antarabangsa.

“Keberadaan Sirim di Sarawak juga diharap dapat dimanfaatkan sebaik-baiknya oleh semua pihak termasuk agensi kerajaan negeri dan penggiat industri mahu pun usahawan kerana saya percaya kredibiliti Sirim memacu industri ke arah yang lebih baik,” katanya.

oleh AZREEN KERIA

See author's posts


Cemar

Oleh: Asyraff Jamin

“Cemar.”

“Apa yang kau buat ni mencemarkan… kau tahu tak?”

“Entah apa bendalah yang kau buat ni?”

“Mengarut… kau tahu tak?”

Begitulah rentetan kata-kata yang masih bermain di fikiran Fazira. Betapa dia menyesali perbuatannya.

Ramadan kesepuluh. Kebetulan hari ini hari minggu. Adalah peluang untuk Fazira ke bazaar ramadhan untuk mencari juadah berbuka. Meskipun Fazira hanya menjalankan perniagaan sambilan secara kecil-kecilan sementara menunggu pekerjaan tetap, tetapi dia tetap tidak punya banyak kelapangan. Syukur, perniagaan sambilan menjual biskut, kuih dan kek yang diusahakannya bersama sahabat karibnya Suhani itu laris justeru membuatkan mereka tidak menang tangan menyiapkan tempahan, lagi-lagi pada musim perayaan begini.

Fazira dan Suhani sahabat yang amat rapat. Mereka mula saling mengenal apabila mereka sama-sama menuntut dalam bidang seni kulinari di kolej vokasional beberapa tahun dulu. Perkenalan itu seterusnya berlanjutan hingga ke alam universiti apabila mereka sekali lagi bersama-sama menyambung pengajian dalam bidang yang sama di universiti yang sama. Di situ, persahabatan mereka bertambah erat dan akrab apabila ditakdirkan menjadi teman sebilik pula. Boleh dikatakan antara mereka sememangnya sudah begitu saling mengenal, mereka juga dikatakan punya banyak sekali persamaan, hinggakan teman-teman di universiti mengatakan mereka sehati sejiwa. Pun begitu, Fazira dan Suhani tetap punya perbezaan.

Fazira orangnya sangatlah kreatif dan gemar berinovasi. Mungkin kerana itulah perniagaan yang dijalankannya itu mendapat sambutan yang begitu menggalakkan. Sikap berani mencubanya yang disulami dengan kreativitinya telah mendatangkan hasil yang tidak disangka-sangka. Berbekalkan prinsip inovatifnya itu, Fazira telah berjaya mencipta beberapa resipi biskut, kuih dan kek raya baharu yang tentunya lebih sedap daripada biasa. Suhani pula orangnya tidaklah begitu kreatif dan tidak begitu berani berinovasi. Suhani lebih gemar membuat biskut, kuih dan kek mengikut resipi tradisional. Katanya dia lebih suka menikmati rasa biskut-biskut, kuih-muih dan kek-kek yang asli. Pun begitu, perbezaan ini tidaklah mengganggu perniagaan mereka sebaliknya menjadikan perniagaan mereka menjadi serba lengkap dengan menawarkan pilihan aneka biskut, kuih dan kek yang pelbagai. Baik moden mahupun tradisional.

Fazira menyampaikan hasratnya mahu ke bazaar ramadhan kepada Suhani menerusi pesanan Whatsapp. Sebagai sahabat sejati, tanpa banyak bicara Suhani segera bersetuju. Kebiasaannya jika mahu ke mana-mana, memang Suhanilah yang akan menjemput Fazira kerana dia tidak mempunyai kenderaan sendiri. Tidak lama kemudian, Suhani pun tiba menjemput Fazira di rumahnya. Tanpa berlengah, mereka terus meluncur menuju ke bazaar ramadhan dengan motosikal. Musim-musim begini dengan orang ramai yang lalu-lalang serta kenderaan yang banyak di jalan raya, motosikallah pilihan yang paling tepat dan efisyen untuk bergerak sesuai dengan keadaan jalan dan tempat parkir di pekan tempat kediaman mereka yang sempit dan tidak banyak. Sudahlah jalannya sempit, orang ramai pula sesuka hati meletakkan kereta di tepi-tepi jalan, maka bertambah-tambahlah sesaknya. Pihak berwajib pun entahlah, saban tahun masalah sebegini berlaku, tetap tiada penyelesaiannya. Yang kedengaran hanyalah tentang saiz bazaar yang lebih besar serta jumlah gerai yang ditawarkan kepada peniaga yang lebih banyak. Nampak macam bagus bukan? Pada sisi peniaga dan pembeli sememangnya ini tindakan yang bagus daripada pihak berwajib. Lebih ramai peniaga tentunya dapat menjanakan pendapatan dan pembeli pula pastinya mendapat lebih banyak pilihan. Namun pada sisi lainnya, masalah seperti kesesakan lalu lintas pula yang timbul. Permasalahan inilah yang selalunya mencemarkan suasana dan kemeriahan bazaar ramadan. Pihak berkuasa pula seperti sudah tidak tahu mahu berbuat apa? Serba salah – hendak didenda, disaman mereka yang meletakkan kenderaan sembarangan, susah juga kerana tempat parkirnya yang tidak mencukupi. Maka berlarutanlah masalah ini tanpa penyelesaian.

Usai memarkir motosikal, Fazira dan Suhani pun berjalan ke tapak bazaar. Suasananya membuatkan tekak dan lidah mereka tak keruan. Bau nyaman aroma pelbagai juadah yang singgah di hidung membuatkan perut mereka yang sedari terbit fajar menahan lapar kian rancak berkeroncong. Kedengaran suara para peniaga menawarkan harga bersahut-sahutan. Sungguh meriah. Inilah kerinduan yang selalu dinanti-nantikan saat tibanya ramadan saban tahun. Fazira dan Suhani terus berjalan sehingga ke hujung. Begitulah cara mereka sekiranya ke bazaar ramadan atau ke pasar malam pada hari-hari biasa, mereka akan berjalan sehingga ke hujung terlebih dahulu sebelum membeli apa-apa. Mereka akan meninjau-ninjau terlebih dahulu juadah-juadah yang dijual dan akan membeli mana-mana yang dikehendaki semasa perjalanan balik. Maka tidaklah keseronokan membeli dicemari episod kecewa dan tidak puas hati semasa membeli. Pembaziran pun dapat dielakkan. Demikianlah cara pembeli bijak.

Sambil berjalan, mata Fazira dan Suhani menjeling-jeling ke setiap gerai jualan di situ. Fazira yang seleranya lebih gemar makanan barat mengintai-intai juadah barat seperti bebola daging berkuah keju, spageti, dan lasagna. Adapun makanan tempatan yang dibelinya, cumalah pisang goreng, itupun yang sudah diasimilasi – pisang goreng keju. Suhani pula sebagai penggemar makanan tradisi, yang dicarinya tentulah masakan-masakan tradisional seperti rendang, serunding, ketupat, dodol dan juga kuih-muih seperti seri muka, puteri ayu, putu bambu dan samosa. Demikianlah selera pada bulan puasa dan ketika lapar, seolah semuanya mahu dimakan serentak. Oleh sebab itulah orang selalu berpesan, jangan membeli ketika lapar. Demikianlah natijahnya.

Fazira dan Suhani berpatah semula setelah sampai di hujung bazaar. Tibalah masanya mereka membeli juadah yang telah pun mereka kenal pasti tadi. Satu per satu gerai menjual juadah yang mereka ingini tadi mereka singgahi. Usai membeli, mereka pun berjalan menuju ke tempat parkir. Di situ, satu masalah pula timbul. Akibat nafsu membeli mereka yang tak terkawal, bakul motosikal yang biasanya cukup untuk meletakkan beras sekampit 10 kilogram pun tidak cukup untuk meletakkan juadah yang dibeli. Maka terpaksalah Fazira menjinjing sahaja makanan yang dibelinya tadi sepanjang perjalanan pulang ke rumah. Itulah padahnya membeli sampai tak ingat dunia.

Mereka pun tiba di hadapan rumah Fazira. Jemari Fazira sedikit lenguh akibat lama menahan beban berat juadah yang dibelinya sepanjang perjalanan pulang. Fazira pantas turun dari motosikal, plastik-plastik juadah yang tadinya memberat di jemarinya dilepaskan, diletakkan di atas tempat duduk motosikal.

“Nah, tadi aku ada beli lebih ketupat ini, ambillah… sedekah buat mak kau…”, ujar Suhani sambil menghulurkan plastik berisi ketupat kepada Fazira.

“Aik, sedekah dekat mak aku saja? Untuk aku?”

“Untuk mak kau… untuk kau sekalilah tu…”

Fazira menyambut pemberian Suhani itu dengan penuh senyuman. Matahari pun sudah beransur mahu tenggelam, biru langit juga kian menua sambil dihiasi cahaya kuning kejingga-jinggaan menandakan waktu berbuka kian hampir. Suhani pun meminta diri untuk pulang. Azan maghrib berkumandang menandakan masuknya waktu berbuka puasa. Fazira yang sedari tadi lagi perutnya sudah berkeroncong segera menyambar bebola daging berkuah keju yang dibelinya tadi. Tidak dihiraukannya lagi kurma dan air di atas meja.

“Engkau ni… suka sangatlah makan makanan macam tu… bukannya mengenyangkan sangat pun…” tegur emak Fazira yang melihatnya menikmati bebola daging berkuah keju itu.

Fazira tersengih, “Alaaa… tak apalah mak… tak kenyang sangat tak apa, yang penting sedap. Lagipun ada banyak lagi makanan Fazira beli tadi… kalau lapar nanti… boleh makan lagi…”

“Ya lah tu Fazira… apa saja yang kau beli tadi?”, tanya emaknya pula.

“Ni haa… ada spageti, ada lasagna… pisang goreng cheese pun ada…”

“Ish ish… semua makanan western yang kau beli? Semua ada cheese pula tu…”

“Ya lah mak… Fazira kan suka semua ni… oh, terlupa… tu ada ketupat… Suhani sedekah untuk mak…”, katanya sambil menunjuk plastik yang berisi ketupat pemberian Suhani.

Emaknya mengambil plastik yang ditunjukkan Fazira. Ketupat dikeluarkan dan dipotongnya supaya senang di makan. “Kau tak nak ketupat ni?”

“Haaa… boleh juga… berilah sepotong dua….”

Fazira mengambil lalu digigitnya sedikit. Terasa kurang enak pula ketupat dimakan begitu saja. Kebetulan, di hadapannya masih berbaki kuah keju bebola daging yang dimakannya. Dia pun mencicah ketupat dengan kuah keju lalu dimakannya. Sedap juga ketupat dicicah dengan keju, bisiknya dalam hati. “Haaa… aku ada idea!”

“Petang nanti datang berbuka di rumah aku. Aku nak tunjuk resipi baharu.” Pesan Fazira kepada Suhani menerusi Whatsapp. Setelah disetujui Suhani ajakannya itu, dia terus ke dapur. Segala kelengkapan dan ramuan disediakan secukupnya. Kemudian dia mula bertungkus menyiapkan sebuah resipi baharu yang baru saja diilhamkannya itu. Dia bercadang mahu menjualnya kelak jika resipi itu berjaya dia hasilkan.

Seharian di dapur, resipi baharu yang diilhamkannya itu pun berjaya disiapkan. Lega rasanya apabila resepi ciptaannya itu menjadi. Fazira sudah tidak sabar mahu merasainya, lantas membuatkan dirinya menjadi tidak keruan menantikan waktu berbuka puasa. Dia menenung-nenung makanan yang baru sahaja dihasilkannya itu. Sambil memikirkan apalah rasanya? Bagaimanalah rupa di dalamnya?

Tidak lama kemudian, Suhani tiba. Fazira bingkas mempelawa Suhani masuk dan mengajaknya berborak-borak sementara menunggu waktu berbuka puasa di meja makan. Menu berbuka hari ini ringkas sahaja, tidak banyak – cukuplah untuk mengisi perut selepas seharian berpuasa. Lagi pula, selepas berbuka nanti Fazira ada resipi istimewa yang bakal dia tunjukkan kepada Suhani. Jadi soal makanan yang tidak semeriah semalam, tidaklah apa-apa.

Azan berkumandang. Usai membaca doa berbuka puasa, mereka masing-masing menyuap kurma dan menghirup air kemudian mengisi perut dengan makanan yang ada. Janji Allah, biarpun makanannya biasa-biasa sahaja, namun nikmatnya terasa berganda-ganda. Sungguh, saat berbuka puasa adalah kegembiraan buat orang berpuasa. Selesai berbuka, Fazira pun ke dapur mengambil juadah istimewa ciptaannya lalu menunjukkannya kepada Suhani. Dengan nada penuh teruja dia memperkenalkan resipi terbaharu hasil inovasinya itu.

“Tengok ni… aku ada resepi baharu…”, ujar Fazira sambil membuka tudung saji.

“Ketupat?”, Suhani kehairanan. “Apa yang baharunya?”.

“Eh… ini bukan ketupat biasa… ini ketupat istimewa…”, Fazira lantas mengambil dan menunjukkan ketupat buatannya itu secara dekat.

“Apa yang istimewanya… sama saja aku tengok”

“Mari sini aku tunjukkan…”, Fazira pun mengambil sebilah pisau lalu memotong ketupat. Saat ketupat itu terbelah dua, kelihatan cairan pekat keju meleleh di tengah-tengah ketupat yang dipotongnya itu. Kemudian ditariknya seperti menarik roti nan keju sambil menunjukkannya kepada Suhani.

“Ya Allah… entah apa bendalah yang kau buat ni?”, suara Suhani agak keras. Tinggi.

“Inilah ketupat keju ciptaan aku… menarik kan? Tak pernah lagi orang lain buat…”

Suhani menepuk dahinya. “Kau tahu tak kenapa tak pernah lagi orang lain buat?”

Fazira mengangkat bahunya.

“Kau tahu tak Fazira… tidak semua perkara boleh dibuat mengikut kehendak kita, tak boleh dibuat sesuka hati, tak boleh dibuat sesedap rasa. Semuanya ada aturan dan ada falsafah disebaliknya. Sebab itulah tak ada orang lain buat ketupat macam yang kau buat ni…”

Fazira tercengang.

Suhani menambah lagi. “Ketupat ni pun ada falsafahnya… ada aturannya…”

“Aku… aku cuma nak inovasikan je… bagi nafas baharu…”

Suhani segera memotong. “Inovasi tu tak salah Fazira. Tapi janganlah buat benda mengarut macam ni. Mengarut… kau tahu tak?”

“Kenapa pula?”, Fazira menuntut jawapan.

“Itulah kau… asyik fokus dengan masakan-masakan dan resipi moden sahaja. Hinggakan pengetahuan tentang resipi-resipi dan masakan tradisi ni kau kurang ambil tahu. Makanan tradisi macam ketupat ni, ada sejarahnya tersendiri, ada falsafahnya. Kau tahu tak sejarah dan asal usul ketupat ni dari mana?”

Fazira menggeleng.

“Ketupat ini kalau ikut sejarahnya, dicipta oleh Sunan Kalijaga, salah seorang daripada sembilan orang Wali Songo yang dikatakan sebagai penyebar agama Islam di Nusantara khususnya di Tanah Jawa. Sebab itulah namanya disebut ketupat atau kupat, diambil dari kosa kata bahasa Jawa, iaitu ngaku lepat atau dalam bahasa Melayunya, mengaku salah. Kalau nak ikutkan, nama asal ketupat ni lagi panjang, kiblat papat limot pancer yang membawa maksud empat arah mata angin dan adanya satu pusat menuju Allah, iaitu kiblat.”

“Eh kejap… kejap… mana kau tahu semua ini?”, Fazira cuba mencari kepastian.

“Aku kan anak orang Jawa… mak aku orang Jawa… jadi aku adalah belajar sikit-sikit… termasuklah sejarah tentang ketupat ni…”.

“Oh… patutlah…”

“Haa… lagi… kalau kita tengok bentuk ketupat tu pula, ada empat penjuru bukan? Selain empat arah tadi, empat penjuru atau empat segi ni juga  ada maksud lain… antaranya membawa maksud tanah, air, api angin… empat segi ini juga menurut orang Jawa sebagai laku papat, mewakili empat tindakan, lebaran, luberan, leburan dan laburan.”

“Hah? Yang tu semua apa pula maksudnya?”, Fazira semakin berminat mengetahui.

“Lebaran tu sama maksudnya dengan lebaran dalam bahasa Melayu tu… hari raya, iaitu diambil dari kata lebar yang bermaksud selesai, – selesainya  kita berpuasa. Luberan tu pula membawa maksud melimpah, sebagai simbol harta yang melimpah yang perlu ditunaikan zakatnya dan juga mengajak kepada amalan sedekah. Leburan pula bermaksud melebur dosa iaitu melalui amalan bermaafan semasa hari raya, manakala Laburan pula bermaksud kapur, simbolik kepada perbuatan memutihkan yang sinonim dengan kesucian zahir dan batin.”

“Wah, tak sangka pula aku di sebalik ketupat yang nampak ringkas dan mudah itu, tersembunyinya falsafah yang besar begini!” ujar Fazira dalam nada sedikit kesal.”

“Bukan itu saja, kulit atau bungkusan ketupat ni pun ada maknanya tersendiri.”

Fazira tercengang lagi. “Hah, apalah maksudnya?”

“Kulit ketupat tu, dibuat daripada daun kelapa bukan? Biasanya orang guna daun kelapa muda. Daun kelapa muda ni, orang Jawa menyebutnya, daun Janur. Janur ni asalnya dari bahasa Arab, jaa al-nur, yang bermaksud ‘telah datanglah cahaya’. Kalau tengok pada kulit ketupat tu, daun janur ini tadi dianyam secara bersilang-silang, sebagai simbolik kepada dosa atau kesalahan yang begitu banyak, bertindih-tindih seperti anyaman kulit ketupat itu tadi. Lepas tu pula, ketupat ni kita masak bersama santan. Santan dalam bahasa Jawa disebut pangapunten,  yang bersinonim dengan maksud minta maaf.”

Fazira masih lagi mendengar dengan tekun.

“Ketupat ini, kita masak dengan cara merebus. Apabila sudah masak, saat kita nak makan tu, biasanya kita akan potong bukan?”

“Ya… betul… baru senang nak makan…”

Suhani senyum. Di sinilah tempatnya akan memberi pengajaran berguna buat Fazira. “Haa… bab potong tu pun bukan saja-saja potong. Masa kita potong tu, apa yang nampak?”

Fazira terpinga. “Nampak ketupatlah…”

“Ya, tahu… memanglah nampak ketupat… warna apa ketupat tu?”

“Putih.”

“Betul. Nampak putih, apa maksudnya?”

Fazira mengangkat bahu. “Apalah maksudnya?”

“Putih itulah iman kita… iman yang selepas kita kembali kepada fitrah selepas berakhirnya ibadah puasa dalam bulan ramadhan. Ingat maksud daun kelapa muda yang dianyam bersilang-silang tadi? Begitulah dosa kita sepanjang sebelas bulan lampau, usai sahaja kita menjalani ibadah puasa dan tibanya bulan Syawal, kita pun kembalilah kepada fitrah dengan iman yang putih bersih. Faham?”

Fazira mengangguk.

Inilah masa yang ditunggu-tunggu Suhani, “Hah, kalau macam ketupat yang kau buat tadi… bayangkan masa kau potong, apa yang nampak?”

Fazira menjelingnya. Mungkin sudah terdetik kesedaran dalam dirinya. “Ermm… nampak putih ketupat tu… dan… dan nampak kuning cheese…”

Suhani pantas memotong, “Haaa… nampak tak cemarnya di situ? Benda dah elok-elok putih, bersih, suci… kau cemarkan dengan benda tak sepatutnya.”

Fazira mencebik.

“Cuba kau bayangkan, kau pakai seluar putih, elok… tiba-tiba ada sesuatu kuning macam tu? Jelek bukan? Ingat Fazira, tidak semua perkara boleh dibuat mengikut kehendak kita, tak boleh dibuat sesuka hati, tak boleh dibuat sesedap rasa. Semuanya ada aturan dan ada falsafah di sebaliknya.”

See author's posts


3 ADUN kecam calon jaja isu kaum di Betong

BETONG: Tiga Ahli Dewan Undangan Negeri (ADUN) dari Gabungan Parti Sarawak (GPS) mengecam seorang calon di kawasan Parlimen Betong yang didakwa menyemarakkan api perkauman dalam usahanya memancing undi dalam kalangan pengundi Melayu di sini.

Tiga ADUN terbabit ialah Mohammad Razi Sitam (Saribas), Datuk Ibrahim Baki (Satok) dan Fazzrudin Abdul Rahman (Tupong).

Ketiga-tiga mereka menyertai calon baharu GPS bagi kerusi Parlimen Betong, Dr Richard Rapu pada program kempen di Kampung Balingan dan Kampung Sebemban, Spaoh di sini hari ini.

Pada majlis itu, ketiga-tiga ADUN terbabit menyentuh mengenai bahayanya politik perkauman dalam masyarakat berbilang kaum pelbagai agama seperti Sarawak.

Bagaimanapun, mereka tidak menyebut siapa calon yang dimaksudkan menggunakan isu kaum di situ.

Dr Richard adalah calon muka baharu di Parlimen Betong dan dicabar calon Parti Keadilan Rakyat (PKR) dari gabungan Pakatan Harapan (PH) Patrick Kamis dan calon Bebas, Hasbie Satar.

Ketika meminta pengundi untuk menolak politik menjaja isu kaum, Razi berkata GPS menawarkan platform terbaik untuk mengukuhkan lagi perpaduan rakyat pelbagai kaum.

“Kami mempunyai pemimpin berbilang kaum dalam GPS dan mereka bukan sahaja memuji tetapi meningkatkan usaha satu sama lain dalam proses pembinaan negara dengan sempurna.

“Untuk Sarawak terus membangun, perpaduan, keharmonian dan kestabilan kita adalah pra-syarat penting,” katanya.

Dalam pad itu, Ibrahim dalam ucapannya pula berkata mengeksploitasi isu perkauman adalah seperti bermain api.

“Apabila tidak terkawal, ia boleh menjadi parah. Kita perlu menghargai dan memupuk hubungan perkauman dan agama yang kukuh yang kita nikmati selama ini.

“Ini adalah keistimewaan unik kepada kami di negara ini. Janganlah kita terpengaruh dengan gaya politik keji yang dibawa masuk dari luar negeri,” katanya,

Ibrahim berkata, seperti perkahwinan campuran kini menjadi kebiasaan di negeri ini.

Sementara itu Fazzrudin dalam ucapannya berkata terdapat kira-kira 30 kumpulan etnik berbeza di Sarawak.

“Semua kaum telah hidup bersama dalam keharmonian dan perpaduan yang sempurna. Tetapi saya sedih untuk ambil perhatian bahawa terdapat cara berkempen individu terbabit dengan menggunakan isu perkauman dalam meraih undi rakyat di Betong.

“Ini bukan sahaja tidak bertanggungjawab malah sangat tidak menjaga sensitiviti kaum. Jika orang ramai tidak berhati-hati, mereka boleh mendapat kesan negatif.

“Mari kita sama-sama merenung perkembangan tidak sihat ini. GPS akan melawan habis habisan dengan sebarang usaha untuk meruntuhkan keharmonian dan perpaduan kaum dan agama Sarawak,” katanya.

Ketiga-tiga ADUN itu juga berkata walaupun Parlimen Betong yang terdiri daripada DUN Layar, Bukit Saban dan Saribas telah menjadi kubu tradisi kerajaan, rakyat di kawasan itu tidak pernah diabaikan dan dipinggirkan dari arus kemodenan kemajuan.

“Memandangkan Premier Sarawak, Datuk Patinggi Abang Johari Tun Openg mahukan seberapa ramai wakil GPS di Parlimen, kami (GPS) mahu memastikan ini dapat direalisasikan,” kata Ibrahim.

Mengenai pencalonan Dr Richard Rapu, ketiga-tiga ADUN bersetuju bahawa beliau adalah orang terbaik untuk menggalas tugas itu memandangkan pengalaman luasnya sebagai Setiausaha Politik di peringkat persekutuan (Mei 2008 hingga Mei 2016) dan di negeri ini (mulai 2016 dan seterusnya), kelayakannya sebagai doktor haiwan terlatih dan sebagai ahli perniagaan.

See author's posts


Pacu ekonomi kitaran, sasar Malaysia jadi hab biojisim

KUALA LUMPUR: Malaysia mampu muncul sebagai hab biojisim menerusi pembangunan ekonomi kitaran, sesuai dengan status negara sebagai pengeksport minyak sawit kedua terbesar di dunia dan penyumbang terbesar dalam industri biojisim.

Perdana Menteri Datuk Seri Ismail Sabri Yaakob berkata bagi memacu pembangunan ekonomi kitaran itu, tumpuan juga diberi kepada pendekatan untuk menggunakan bahan mentah daripada sisa buangan atau lebihan dalam rantaian sektor agrikomoditi.

“Ini termasuk menjadikan sumber biojisim agrikomoditi sebagai antara komponen penting dalam ekonomi kitaran.

“Kerajaan juga amat menggalakkan usaha menjadikan hampas isirung sawit sebagai bahan mentah makanan domestik akuakultur dan penternakan, bagi mengurangkan pergantungan import dan menyumbang kepada inisiatif sekuriti makanan negara,” kata beliau dalam ucapan perasmian Ekspo dan Sidang Kemuncak Agrikomoditi Antarabangsa Malaysia 2022 (MIACES), semalam.

MIACES anjuran Kementerian Perusahaan Perladangan dan Komoditi berlangsung di Pusat Pameran dan Antarabangsa Malaysia (MITEC) bermula semalam hingga Khamis melibatkan penyertaan lebih 350 syarikat dari 39 negara.

Turut hadir Menteri Perusahaan Perladangan dan Komoditi Datuk Zuraida Kamaruddin dan Menteri Sains dan Teknologi Datuk Seri Dr Adham Baba.

Ismail Sabri berkata, usaha menggunakan bahan sisa agrikomoditi itu sebagai altenatif kerana menyedari seluruh dunia termasuk Malaysia berdepan cabaran sekuriti makanan akibat ketidaktentuan ekonomi global dan krisis geopolitik serta perubahan iklim.

Beliau berkata, perkembangan itu menjejaskan rantaian bekalan makanan kerana ada negara menghentikan eksport bahan makanan untuk keperluan haiwan ternakan.

Pada masa sama, Perdana Menteri turut berharap sektor agrikomoditi dapat membantu negara menjana semula ekonomi dan mengembalikan kestabilan ekonomi rakyat. – Bernama

See author's posts


CDM bimbang pengurangan elaun

KETUA kontinjen (CDM) Malaysia ke Sukan SEA Hanoi, Datuk Nur Azmi Ahmad bimbang pengurangan elaun latihan kepada atlet pada tahun ini, berisiko menjejaskan pencapaian negara di temasya dwitahunan berlangsung Mei ini.

Beliau yang menganggap tidak adil untuk melakukan pemotongan besar yang ‘menekan’ persatuan dan atlet, merayu supaya Majlis Sukan Negara (MSN) serta Kementerian Belia dan Sukan, menilai balik penyelarasan elaun tersebut.

Menurut Nur Azmi yang juga Naib Presiden Majlis Olimpik Malaysia (MOM), beberapa persatuan sukan kebangsaan telah pun menghubunginya untuk menyuarakan kebimbangan dan mengadu mengenai perkara berkenaan.

“Elaun dipotong dengan begitu banyak, bagi atlet sepenuh masa, mereka tiada pendapatan lain. Kita tidak mahu kehilangan ramai atlet yang mungkin berhenti atau bersara awal sebab rasa lebih baik fokus pelajaran dan kerjaya.

“Kita setuju elaun dipotong tetapi bukan terlalu banyak kerana atlet berkorban, kerah tenaga untuk menjulang nama negara. Kita cemburu dengan negara-negara lain yang berjaya menang emas Olimpik dan juarai kejohanan dunia, tetapi sendiri tidak jaga kebajikan sukan.

“Kalau atlet berada dalam keadaan tertekan, masih hantar juga ke kejohanan, mungkin tidak ada keputusan (yang dimahukan),” katanya kepada pemberita selepas Mesyuarat Agung Luar Biasa (EGM) Persekutuan Karate Malaysia (Makaf) di Wisma OCM di sini baru-baru ini.

Nur Azmi berkata antara lain, kerajaan boleh mengembalikan konsep rakan sukan dengan meminta syarikat berkaitan kerajaan (GLC) untuk menjadi bapa angkat kepada persatuan sukan kebangsaan memandangkan bukan semua persatuan sukan kaya dan mampu menjana pendapatan.

“Jika GLC mampu memberikan sejuta untuk satu persatuan pun sudah cukup baik dan ia tidak membebankan kerajaan,” katanya.

Sementara itu, beliau berkata ketika mesyuarat Jawatankuasa Pemilihan Majlis Olimpik Malaysia (MOM) baru-baru ini, sebanyak 180 atlet layak beraksi dalam Kategori A (semua kos ditanggung) di Sukan SEA bermula 12-25 Mei ini, tetapi pemillihan atlet hanya dilakukan selepas Tahun Baharu Cina.

Pada Rabu lepas, MSN mengumumkan penyelarasan semula elaun susulan keadaan semasa ekonomi negara yang terkesan akibat pandemik Covid-19, selain bencana alam melanda negara baru-baru ini.

Ia menyaksikan pemenang pingat emas Sukan SEA dan Sukan Para ASEAN akan menerima elaun RM2,000, manakala pemenang pingat perak dan gangsa menerima nilai sama berjumlah RM800, manakala RM800 buat atlet senior dan RM500 buat atlet pelapis yang berada dalam program tetapi tidak meraih pingat.

Elaun latihan bagi atlet yang merangkul pingat Sukan Asia/Para Asia dan Sukan Komanwel pula adalah sama, menyaksikan pemenang emas menerima kadar elaun RM4,500 diikuti RM4,000 (perak) dan RM3,500 (gangsa), manakala RM7,500 bakal menanti pemenang emas Sukan Olimpik/Paralimpik diikuti RM7,000 (perak) dan RM6,000 (gangsa). – Bernama

See author's posts


PRN-12 TAHUN DEPAN

PADAWAN: Pilihan Raya Negeri Ke-12 (PRN-12) Sarawak akan diadakan tahun hadapan, tegas Ketua Menteri Datuk Patinggi Abang Johari Tun Openg.

Menurutnya, Kerajaan Sarawak telah merancang untuk mengadakan PRN-12 lebih awal namun ekoran pandemik Covid-19, ia terpaksa ditangguhkan.

“PRN-12 sepatutnya telahpun diadakan tetapi kesihatan rakyat lebih diutamakan.

“Yang sebenarnya perancangan (pilihan raya) kita ialah awal lagi, tetapi disebabkan pandemik Covid-19 dan demi rakyat ia ditangguhkan,” katanya.

Beliau berkata demikian ketika ditemui pemberita selepas sambutan Majlis Ulang Tahun ke-24 Majlis Perbandaran Padawan (MPP) dan Pelancaran Mural The Last Ring Ladies di Perkarangan Tempat Letak Kereta, Bangunan Lama Giant Supermarket, Batu 10 di sini, semalam.

Ujarnya lagi, setelah ditangguhkan, maka PRN-12 akan diadakan pada tahun 2021.

“Bila, saya tidak tahu, sekarang dah Disember, jadi ia akan diadakan pada tahun hadapan,” ujar Abang Johari yang juga Pengerusi Gabungan Parti Sarawak (GPS).

Ditanya pemberita sama ada PRN-12 akan diadakan pada Februari atau Mac 2021, Abang Johari sekadar menjawab ‘saya tidak tahu’.

Sementara itu, katanya, tiada keperluan bagi GPS untuk menubuhkan gabungan bersama Perikatan Nasional (PN) dan Barisan Nasional (BN).

Katanya, isu tersebut telahpun dijawab oleh Datuk Abdul Karim Rahman Hamzah (Naib Presiden Parti Pesaka Bumiputera Bersatu).

“Datuk Karim sudah menjawab dan itulah keputusan kita. Tiada keperluan,” tegasnya.

Oleh NUR AIN OTSMAN

See author's posts


Kelantan sasar kedudukan lebih baik

KETUA jurulatih Kelantan Yusri Che Lah mahu pemainnya terus memberikan tumpuan pada perlawanan seterusnya dalam usaha menempatkan pasukan itu pada kedudukan lebih baik dalam carta Liga Premier musim ini.

Beliau tidak mahu pemainnya hilang tumpuan selepas mencapai kemenangan tipis 1-0 ke atas pasukan Perak ll di Stadium Sultan Muhamad Ke-lV di sini, malam semalam.

“Tidak mudah untuk mencipta kemenangan dalam bola sepak, ia memerlukan komitmen dan tumpuan yang tinggi untuk mencapai keputusan itu dalam setiap perlawanan,” katanya di sini, hari ini.

Pada perlawanan malam tadi Kelantan menang tipis ke atas Perak ll 1-0 hasil jaringan Nik Akif Syarihan Nik Mat pada minit ke-45.

Jurulatih kelahiran Perlis itu berkata beliau mahu pemainnya mengubah pemikiran dan bersikap lebih profesional dan positif untuk menghadapi baki saingan Liga Premier.

Selepas tujuh perlawanan, Kelantan kini berada di kedudukan kelapan dengan memperoleh lapan mata hasil daripada tiga kemenangan, dua seri dan dua kekalahan.-Bernama

See author's posts


Kek Marble Jelita

Oleh Nabillah Bolhassan

“DAHLIA, abang dapat notis tadi. Bulan ini merupakan bulan terakhir abang bekerja. Syarikat tak mampu nak tanggung kos gaji pekerja.” Bergetar suara Nazrul menyampaikan berita itu kepada isterinya yang sedang mencedok nasi ke pinggan.

Dahlia cuba berlagak tenang, mengambil tempat berhadapan suaminya.

“Tak apalah, abang. Nanti kita fikir macam mana. Bukan hanya kita yang terkesan dengan keadaan sekarang ni. PKP tak sudah-sudah. Majikan pun tersepit.”

“Dalam tempoh sebulan dua masih mampulah kita bertahan agaknya. Kita masih boleh gunakan wang simpanan. Tapi, dalam keadaan yang tidak menentu bagaimana abang nak dapatkan pekerjaan baru? Lampin pakai buang, susu anak-anak, bil api, bil elektrik, ansuran rumah, bayaran kereta…” Nazrul meluahkan kerunsingan. Matanya mengerling sekilas ke arah dua anaknya yang sedang berbaring menonton rancangan kanak-kanak di ruang tamu.

“Rezeki Allah itu luas, abang. Setiap kesukaran pasti akan ada kemudahan, itu janji Allah. Nanti kita cuba atur semula perbelanjaan di rumah. Kita utamakan keperluan sahaja.” Dahlia memulakan suapan. Secara jujurnya dia turut runsing, tetapi sebagai isteri dia perlu menenangkan kegusaran suaminya.

Sudah hampir tiga bulan berlalu semenjak Nazrul diberhentikan kerja. Buat sementara waktu, dia bekerja sebagai penghantar makanan demi menampung perbelanjaan keluarga. Sememangnya sangat ketara jumlah gaji yang diperoleh berbanding kerjanya sebelum ini sebagai jurutera, tetapi hanya ini pilihan yang ada. Wang simpanan juga sudah semakin surut.

Sebagai suri rumah sepenuh masa, Dahlia perlu memikirkan jalan lain untuk membantu suaminya. Malam tadi, dia ada ternampak iklan Kelas Membuat Kek Marble Jelita di laman Facebook. Terlintas di fikirannya untuk menyertai kelas tersebut dan ilmu yang diperoleh boleh digunakan untuk berniaga. Ada resepi dan video yang disediakan kepada semua pelajar yang mendaftar. Pelajar boleh berbincang bersama pengajar dan pelajar lain di ruangan komen kumpulan Facebook persendirian tersebut sekiranya terdapat pertanyaan atau masalah dengan kek yang dihasilkan. Tetapi, Dahlia masih teragak-agak dek memikirkan jumlah yuran kelas tersebut. RM150 itu terlalu besar jumlahnya bagi mereka yang kesempitan dan mempunyai masalah kewangan. Dahlia memberanikan diri untuk menghubungi pengajar kelas tersebut, memohon untuk membayar yuran secara ansuran.

“Amboi, apa yang leka sangat tu sampaikan saya bagi salam pun tak perasan?” Dahlia mengurut dada, terkejut disergah suaminya.

“Dah lama abang sampai? Maaf saya tak perasan. Ralit mendaftar untuk kelas membuat kek dalam talian tadi.”

“Kelas membuat kek?” Nazrul duduk bersebelahan isterinya, melepaskan lelah. Walaupun penat, dia tetap menitip syukur kerana masih ada peluang untuknya mencari rezeki.

Dahlia mengangguk.

“Ya, tadi saya sudah hubungi pengajar kelas tersebut nak mohon bayar yuran secara ansuran. Katanya dia faham dengan keadaan sekarang, semua orang perlukan duit. Cikgu kata saya boleh tangguhkan dulu bayaran. Kalau sudah berniaga nanti dan dapat untung baru nak bayar pun boleh. Duit yang ada sekarang boleh digunakan untuk membeli bahan, cuba dulu resepi tersebut serta dijadikan modal permulaan berniaga nanti katanya. Insya-Allah kalau dah betul-betul mahir, saya nak cuba berniaga. Bolehkan abang?” Panjang lebar Dahlia bercerita kepada Nazrul.

Nazrul menghadiahkan senyuman buat isterinya.

“Terpulang kepada awak. Kalau awak tak berniaga pun insya-Allah saya masih mampu dan akan berusaha untuk mencari rezeki buat keluarga kita. Tetapi kalau awak berminat, saya tidak melarang. Kalau duit modal tidak cukup beritahu saya. Nanti saya usahakan.”

Dahlia meneliti kembali senarai bahan yang telah dibeli di pasar raya pagi tadi. Gula kastor, mentega, tepung, ovallete, susu segar, esen vanilla dan telur. Setelah yakin semua bahan telah lengkap, dia mula menimbang tepung, gula dan mentega mengikut sukatan yang diberi oleh Cikgu Hayati, pengajar kelas membuat kek yang didaftarnya semalam. Menurut nota yang diberi, resepi tersebut nampak mudah tetapi perlu teliti dalam melaksanakan prosesnya bagi mendapatkan hasil yang baik. Melihat beberapa hantaran dalam Facebook daripada pelajar lain yang turut menyertai kelas yang sama berkongsi beberapa gambar kek yang telah dihasilkan membuatkan Dahlia semakin bersemangat. Setiap kek yang dihasilkan dilukis dan dihias dengan pelbagai corak yang menarik di atasnya mengikut kreativiti masing-masing. Ada yang menghasilkan corak abstrak, gambar flora dan animasi, tidak kurang juga ada yang melukis potret di atas kek. Sungguh menakjubkan.

Sebagai permulaan, Dahlia tidak menghias apa-apa corak di atas keknya. Masih belum yakin dan mahir. Teringat pesan Cikgu Hayati dalam nota resepi yang dibekalkan, buat permulaan perlu lebih fokus kepada penghasilan tekstur kek. Kek yang sempurna mempunyai ketinggian sehingga lapan inci. Untuk mendapat tekstur yang sempurna, beberapa perkara perlu diberi lebih tumpuan. Antaranya adunan mesti dipukul dengan kelajuan maksimum selama empat minit. Jika lebih atau kurang daripada masa tersebut, adunan tidak akan kental dan boleh menjejaskan tekstur kek apabila dibakar nanti. Suhu ketuhar juga memainkan peranan. Kek yang telah siap diadun perlu dimasukkan ke dalam ketuhar yang telah dipanaskan selama lima minit dengan suhu 120 darjah. Tetapi, suhu ketuhar ini tertakluk kepada saiz dan jenis ketuhar masing-masing. Ya, prosesnya agak rumit. ‘Tak apa, alah bisa tegal biasa’ Dahlia memujuk diri.

Selepas menunggu selama satu jam kek dibakar, Dahlia tidak sabar untuk mengeluarkan kek dari ketuhar. Rasa teruja punah sekelip mata kerana kek yang telah siap dibakar mendap di dalam acuan, tidak mengembang seperti yang diharapkan. Seingatnya dia sudah mengikut semua langkah seperti yang ditunjukkan dalam video yang disediakan oleh Cikgu Hayati.

“Kenapa mengeluh? Ada apa-apa yang tak kena ke?” Nazrul membasahkan tekak dengan air yang baru dikeluarkan dari peti sejuk menegur Dahlia setelah mendengar keluhan isterinya yang duduk berhampiran kaunter dapur.

“Anak-anak sudah tidur?” Dahlia membalas pertanyaan suaminya juga dengan pertanyaan agar dapat menyembunyikan kekecewaan setelah percubaan pertamanya tidak berjaya.

Nazrul mengangguk dan menarik kerusi di sebelah Dahlia.

“Sedap bau kek yang awak buat, dari dalam bilik saya boleh hidu dah. Boleh jadi lapar balik, tengah-tengah malam begini.”

“Percubaan pertama ni tak menjadi, abang. Kek ni mendap, tak mengembang seperti dalam video Cikgu Hayati. Kalau tak mengembang elok masih belum lulus untuk dijual. Buat makan sendiri bolehlah agaknya.” Dahlia meluahkan rasa kecewa.

“Kalau boleh makan, potongkanlah sedikit. Biar saya jadi orang pertama yang merasanya.”

Dahlia menyua kek yang telah dipotong kepada suaminya.

“Hmmm, sedap. Rasanya cukup. Tidak terlalu manis, tidak juga tawar. Rasa lemak mentega tu pun ada juga.” Nazrul memuji air tangan isterinya. “Kalau awak rasa teksturnya masih belum sesuai untuk dijual, praktis lagi. Jangan putus asa. Cuba tanya cikgu, mungkin dia boleh kongsi lagi tip-tip lain.” Nazrul memberi semangat kepada isterinya.

Keesokan malamnya, Dahlia kembali bersemangat untuk mencuba semula resepi kek tersebut setelah Cikgu Hayati menawarkan untuk membuat panggilan video bersamanya. Kebetulan Cikgu Hayati akan menyiapkan tempahan daripada pelanggan.

“Dahlia, ada beberapa punca yang menyebabkan kek mendap. Bukan sahaja kerana adunan tidak kental. Adunan terlebih kental juga boleh menjadi sebab kerana terlalu lama dipukul. Atau mungkin suhu ketuhar yang tidak betul. Tidak apa, Dahlia. Mula-mula memang rasa agak sukar. Tapi, kalau sudah dapat rentak nanti tutup mata pun boleh hasilkan sehingga sepuluh acuan kek sekali gus.” Cikgu Hayati bergurau di talian sebelah sana.

“Terima kasih, cikgu. Cikgu tangguhkan bayaran yuran saya. Sekarang, cikgu bantu pula mengajar secara langsung dalam talian. Tidak terbalas saya jasa cikgu.” Sebak Dahlia menuturkannya.

“Saya faham keadaan Dahlia yang kesempitan dan mahu membantu suami. Saya ikhlas membantu. Hari ini saya bantu Dahlia, esok-esok mungkin ada orang lain yang akan bantu saya jika saya juga dalam kesusahan. Sudah bersedia dengan bahan-bahan? Saya akan buat kek dari sini supaya Dahlia boleh tengok dengan lebih jelas tekstur adunan yang saya hasilkan. Dahlia juga boleh buat dari sana, supaya saya boleh tengok tekstur adunan Dahlia dan kenal pasti apa masalahnya seperti yang Dahlia maklumkan dalam mesej pagi tadi.”

Sepanjang panggilan video tersebut, banyak tip yang dikongsikan oleh Cikgu Hayati. Bukan sekadar tip membuat kek tetapi juga ilmu memulakan perniagaan.

“Dahlia, nanti jika sudah mula berniaga, sentiasa baca ayat al-quran yang diamalkan oleh Maryam Al-Basriyah, iaitu surah Az-Zariyat ayat 22, ‘Dan dilangit sana rezeki kamu dan apa sahaja yang dijanjikan Allah kepada kamu.’ Rezeki akan datang kepada kita mengikut kehendak Allah, Allah sudah jamin rezeki buat setiap hamba-Nya. Cuma, kita perlu usaha untuk mendapatkannya.”

Dahlia menyalin di dalam buku notanya ilmu yang dikongsi oleh Cikgu Hayati sambil mengangguk “Baik, cikgu. Insya-Allah saya akan amalkan.”

Selepas satu jam menanti, Dahlia teruja untuk melihat hasil keknya di dalam ketuhar. Lebar senyuman Dahlia kerana kek yang dihasilkan ‘bersama-sama’ Cikgu Hayati tadi cantik mengembang kira-kira lapan inci sama tinggi dengan acuan yang digunakan. Lukisan di atas kek juga nampak sempurna walaupun hanya lukisan corak abstrak yang ringkas. Tip dari Cikgu Hayati, jika belum mahir melukis cukup hanya melorek menggunakan lidi untuk menghasilkan corak abstrak di atas kek. Apa yang menambah tarikan corak tersebut ialah gabungan pewarna yang digunakan.

Sudah empat bulan berlalu sejak Dahlia menyertai kelas Cikgu Hayati. Dahlia juga sudah mula mengambil tempahan sejak sebulan lepas. Dahlia betul-betul yakin untuk mula berniaga selepas tekstur dan rupa kek setiap kali dihasilkan konsisten seperti yang diajar oleh Cikgu Hayati. Bak kata Cikgu Hayati, ‘sudah mendapat rentak’. Dahlia juga sudah semakin mahir melukis dan menghias corak di atas kek.  Syukur, semakin hari semakin bertambah tempahan yang diterima. Dahlia sudah dapat membantu meringankan beban suaminya.

Selepas mendapat keuntungan jualan pada bulan pertama, Dahlia menghubungi Cikgu Hayati untuk membayar yuran kelas yang telah tertangguh sekian lama.

“Tak apa Dahlia. Saya halalkan, tidak perlu bayar.” Lembut suara Cikgu Hayati disebalik panggilan telefon, menolak untuk menerima bayaran yuran daripada Dahlia.

“Cikgu, janganlah macam ni. Cikgu sudah banyak bantu saya.” Dahlia serba salah.

“Saya ikhlas Dahlia. Sudah niat saya ketika negara kita dalam tempoh PKP, saya mahu bantu mereka yang terkesan. Allah takdirkan Dahlia menghubungi saya untuk membayar yuran secara ansuran. Kita bukan berada di negeri yang sama, tak banyak yang saya boleh bantu. Dengan cara menangguhkan bayaran ketika itu sahaja yang saya boleh bantu semampu saya. Syukur, sekarang ada rezeki lebih Allah kurniakan kepada saya dan keluarga. Jadi, anggap sahaja saya berkongsi rezeki tersebut bersama Dahlia dan keluarga. Tak perlu bayar ya, Dahlia.”

“Tidak terbalas saya jasa dan bantuan cikgu. Cikgu bukan sahaja berkongsi ilmu membuat kek tetapi juga berkongsi ilmu tentang cara memulakan dan menguruskan perniagaan. Cikgu sudi menjawab pertanyaan sepanjang proses saya belajar membuat kek. Banyak kali juga saya hantar gambar adunan kepada cikgu kerana tidak yakin adunan sudah cukup kental atau belum.” Dahlia tergelak kecil mengimbau kembali situasinya sebagai ‘budak baru belajar’ ketika itu.

Dahlia menyambung kembali “Bukan setakat menghantar gambar adunan, gambar kek selepas keluar dari ketuhar pun saya hantar kepada cikgu nak tahu kek sudah masak atau belum. Padahal boleh sahaja cucuk dengan lidi. Kalau licin permukaan lidi, maksudnya kek sudah masak. Banyak kali saya juga ganggu cikgu untuk bertanya banyak perkara.”

Cikgu Hayati turut ketawa disebalik talian “Saya mula-mula belajar macam tu juga, Dahlia. Bukannya tak tahu kek sudah masak atau belum. Cuma tidak yakin dengan diri sendiri. Tidak apa, saya tidak anggap Dahlia menganggu. Saya ikhlas berkongsi ilmu. Saya tumpang gembira dengan pencapaian Dahlia sekarang, semakin banyak menerima tempahan.”

Sebelum mengakhiri panggilan telefon sebentar tadi, Dahlia sempat meminta alamat Cikgu Hayati. Dia berhasrat untuk mengirim hadiah buat Cikgu Hayati. Kebetulan hari guru juga sudah tidak lama lagi. Walaupun tidak pernah bersua dan hanya berhubung melalui telefon serta media sosial, namun seperti sudah lama Dahlia mengenali Cikgu Hayati. Hal ini kerana, Cikgu Hayati bukan sahaja tidak lokek berkongsi tip dan ilmu malah seorang yang sangat ramah.

Meskipun Cikgu Hayati bukanlah seorang guru yang mengajar di sekolah tetapi bagi Dahlia, Cikgu Hayati juga wajar diraikan. Sudah ada beberapa cadangan hadiah bermain dalam fikiran Dahlia untuk dihadiahkan kepada Cikgu Hayati. Kini Dahlia sedar, gelaran ‘guru’ bukan hanya untuk pendidik yang mengajar di dalam bilik darjah dan dewan kuliah, tetapi untuk sesiapa sahaja yang ikhlas mendidik dan menghulurkan ilmu. Terima kasih, Cikgu Hayati.

See author's posts


Irfan kecewa gagal raih mata penuh

PENGENDALI pasukan Kuching City FC, Irfan Bakti Abu Salim meluahkan kekecewaan beliau terhadap kegagalan anak-anak buahnya memanfaatkan peluang untuk meraih tiga mata penuh pada perlawanan menentang Selangor FC 2 petang kelmarin.

Menurut Irfan, kegagalan untuk meraih tiga mata penuh menyebabkan skuad kendaliannya itu menyukarkan laluan mereka untuk ke pentas Liga Super musim hadapan.

Beliau sekali lagi menegaskan pasukan beliau tidak mempunyai ‘depth’ yang diperlukan tatkala menghadapi perlawanan penting masa ini.

“Yang mendukacitakan pasukan kita ialah pasukan kita tiada ‘depth’, jauh sangatlah perbedaan antara pemain simpanan dengan pemain utama.

“Menghadapi masalah lagi apabila pertahanan tengah kita dan beberapa pemain utama masih cedera,” katanya kepada pemberita selepas perlawanan itu petang kelmarin.

Irfan berkata biarpun pasukannya gagal memanfaatkan peluang beraksi di laman sendiri, namun beliau tetap berpuas hati dengan keputusan seri 1-1 dengan Selangor FC 2.

Beliau menegaskan betapa dalam permainan bola sepak tidak perlu untuk beraksi dengan gaya permainan yang menarik sebaliknya apa yang sepatutnya dilakukan dalam perlawanan adalah bagaimana untuk menjaringkan gol.

Katanya, walaupun secara keseluruhan berpuas hati dengan kesungguhan setiap pemain skuad The Cats, beliau agak kecewa apabila misi sebenar untuk membawa pulang tiga mata tidak tercapai.

“Memang sasaran adalah untuk menang dalam perlawanan itu tetapi meraih satu mata sudah memadai dan saya memuji komitmen setiap pemain yang tidak mengenal erti berputus asa berjuang sehingga ke wisel penamat,” ujarnya.

Sementara itu, Irfan mengakui biarpun jarak aksi yang akan diharungi selepas ini agak rapat dengan hanya berehat selama tiga ke empat hari namun mereka akan lalui semua aksi di laman sendiri.

“Mengenai jadual perlawanan, saya akui memang tiada pilihan buat Kuching City selain mengharungi jadual yang telah disusun Malaysia Football League (MFL) biarpun nampak ketat.

“Namun saya faham tiada pilihan lain buat MFL dan harap semua pemain terbaik saya dapat diturunkan dalam tiap perlawanan yang kita harungi,” tambahnya.

Kuching City sekali lagi bakal menghadapi tugas getir apabila menanti kunjungan Negeri Sembilan FC pada 1 September (petang Rabu) ini di Stadium Pasir Gudang.

Oleh ADI SAFARMAN

See author's posts


KM terima kunjungan hormat Menteri Kesihatan Malaysia

KUCHING: Ketua Menteri, Datuk Patinggi Abang Johari Tun Openg tmenerima kunjungan hormat daripada Menteri Kesihatan Malaysia, Dato Sri Dr. Adham Baba di Pejabat Ketua Menteri Sarawak, Bangunan Wisma Bapa Malaysia, Petra Jaya, pagi semalam.

Tujuan pertemuan Abang Johari dengan Dr. Adham adalah membincangkan berkaitan langkah berhubung penjagaan kesihatan awam bagi menangani Covid-19 di Sarawak.

Turut hadir, Menteri Kerajaan Tempatan dan Perumahan, Dato’ Sri Dr. Sim Kui Hian, Timbalan Menteri Kesihatan Malaysia II, Datuk Aaron Ago Dagang, Ketua Setiausaha Kementerian Kesihatan Malaysia, Dato Mohamad Shafiq Abdullah dan Timbalan Ketua Pengarah Kesihatan Awam  (Kesihatan Awam), Datuk Chong Chee Kheong.

See author's posts


Pesakit terakhir tinggalkan hospital

WUHAN: Jumlah pesakit Covid-19 yang dimasukkan ke hospital di Wuhan, China di mana punca pandemik itu terjadi mencatat angka sifar selepas pesakit terakhir dibenarkan pulang pada Jumaat.  Menurut  agensi berita Xinhua, jumlah kes Covid-19 yang dilaporkan menurun di bawah angka 50 untuk pertama kalinya di Hubei, iaitu wilayah yang paling teruk dilanda pandemik itu.  Tidak ada kes baharu dilaporkan selama lebih 20 hari di wilayah berkenaan.  Covid-19 yang dipercayai berasal dari pasar basah di Wuhan pertama kali muncul pada bulan Disember tahun lepas sebelum tersebar ke seluruh dunia.

Wuhan, sebuah bandar yang mempunyai 11 juta penduduk ditutup
pada akhir Januari.

Sekatan yang melarang orang meninggalkan kawasan itu secara rasmi dibuka awal
bulan ini untuk perayaan, walaupun penduduk masih diuji untuk sebarang
jangkitan Covid-19.

China telah menyaksikan jumlah kematian akibat koronavirus lebih
daripada 4,600 orang dengan 3869 di Wuhan dan sedikit kes baharu kini.

Ia juga mengesahkan 83,911 kes secara keseluruhan dan sekitar 46,000 kes di
Hubei.

Bagaimanapun, pihak berkuasa di beberapa bahagian di negara itu harus
mengadakan kembali kuarantin ketat kepada mereka yang kembali dari luar negeri
dalam usaha untuk mencegah lonjakan pesakit baharu.-AFP

See author's posts


Kes hamil kalangan remaja catat penurunan 38.09 peratus – Fatimah

KUCHING: Kes kehamilan dalam kalangan remaja di Sarawak menunjukkan penurunan ketara sebanyak 38.09 peratus sejak enam tahun lalu, menurut Dato Sri Fatimah Abdullah.

Beliau yang juga Menteri Pembangunan Wanita, Kanak-kanak dan Kesejahteraan Komuniti negeri berkata, berdasarkan statistik oleh Jabatan Kesihatan Negeri (JKN) Sarawak, pada 2016 jumlah kes yang direkodkan ialah sebanyak 2,481 kes berbanding 1,536 pada tahun lalu. Ini menunjukkan pengurangan sebanyak 945 kes.

“Bagi tempoh sama, peratusan remaja hamil daripada jumlah kes baharu antenatal juga menunjukkan trend penurunan sebanyak enam peratus,” katanya.

Beliau berkata demikian ketika menghadiri Mesyuarat One Stop Teenage Pregnancy Committee (OSTPC) di sini hari ini.

Tambah Fatimah, sebanyak 7.2 peratus atau 111 kes remaja dilaporkan hamil pada tahun lalu melibatkan mereka yang berumur di bawah 16 tahun.

“Sebanyak 92.8 peratus atau 1,426 kes pula melibatkan remaja berumur 16 tahun dan ke atas,” katanya.

Dalam pada itu, rekod juga menunjukkan daripada keseluruhan kes yang dilaporkan, sebanyak 55.1 peratus hamil di luar ikatan perkahwinan dengan 96.1 peratus merupakan mereka sudah tidak bersekolah.

Dalam perkembangan lain, mengikut pentadbiran bahagian pula, Kapit mencatatkan peratusan remaja hamil yang tertinggi, dikuti Sri Aman Betong, Sarikei dan Sibu.

Menurut Fatimah, sebanyak 320 kes remaja hamil yang menghadapi pelbagai isu telah dirujuk ke OSTPC Bahagian masing-masing untuk ditangani secara bersepadu mengikut Panduan Pengurusan Remaja Hamil di Sarawak.

Daripada jumlah kes tersebut katanya, sebanyak 49.06 peratus atau 157 kes telah diselesaikan sepenuhnya manakala 23.75 atau 76 kes tidak dapat diselesaikan.

Fatimah juga berkata, kementerianya merancang sebanyak 49 siri program dan intervensi sosial bagi menangani isu kehamilan dalam kalangan remaja di Sarawak.

“Sejak 2016, kementerian telah menjalankan 64 program signature OSTPC iaitu Kesedaran dan Advokasi Pendidikan Seksual (KAPS).

“Sejak itu, terdapat penurunan ketara bilangan kes remaja hamil yang bersekolah daripada 160 kes pada 2015 kepada 60 kes pada 2022,” ujarnya.

Oleh Mohd Neenatul Aizal

See author's posts


K-KOMM, kerajaan negeri pertimbang potong, kurangkan cukai hiburan

PELANCARAN… Timbalan Menteri Komunikasi dan Multimedia, Datuk Zahidi Zainul Abidin melancarkan supertele Penanggal Mak Kiah di Lanai Asmara Putrajaya, semalam. Turut hadir, Pengarah Urusan Darraz Empire merangkap Penerbit Darraz Empire Production, Dayang Areeda (dua, kiri) dan Penasihat Darraz, Datuk Ismail Ramli (kanan). • Foto BERNAMA

PUTRAJAYA: Kementerian Komunikasi dan Multimedia (K-KOMM) akan mengadakan pertemuan dengan kerajaan negeri bagi membincangkan cadangan cukai hiburan dipotong atau dikurangkan, kata Timbalan Menterinya, Datuk Zahidi Zainul Abidin.

Melalui pertemuan itu katanya, beliau akan mencadangkan supaya pihak berkuasa tempatan (PBT) tidak mengenakan cukai hiburan yang terlampau tinggi kepada penggiat industri seni dan perfileman negara.

“Kalau boleh kami minta PBT untuk tidak mengenakan cukai (hiburan) yang tinggi sangat, sekarang mereka (penggiat seni) perlu bayar cukai 25 peratus kepada PBT.

“Kalau PBT kenakan cukai hiburan tinggi sangat, ia akan bantutkan perkembangan industri filem dan mutunya,” katanya kepada pemberita selepas melancarkan supertele ‘Penanggal Mak Kiah’ di sini, semalam.

Kutipan cukai hiburan adalah di bawah bidang kuasa PBT di negeri masing-masing. Cukai hiburan di Malaysia adalah sebanyak 25 peratus.

Sebelum ini, Ahli Parlimen Muar Syed Saddiq Syed Abdul Rahman mencadangkan agar cukai hiburan dipotong sebagai alternatif untuk menambah baik industri seni dan perfileman tanah air.

Zahidi dalam ucapannya pada majlis itu berkata, kerajaan khususnya K-KOMM memberi sokongan penuh kepada penggiat industri untuk memperbanyakkan karya hasil tempatan seterusnya meningkatkan pendapatan para penggiat industri kreatif.

Kerajaan katanya, menyokong usaha penerbit filem dan drama tempatan dengan menawarkan Dana Kandungan Digital (DKD) daripada Perbadanan Kemajuan Filem Nasional Malaysia (Finas) iaitu sebuah agensi di bawah K-KOMM.

Sejak 2017 hingga Jun lepas, sebanyak RM180.824 juta peruntukan telah disalurkan kepada penggiat industri yang berjaya menerima Surat Setuju Tawaran DKD sebagai suntikan bagi menghasilkan karya tempatan pelbagai genre dan variasi.

Dana DKD terbahagi kepada empat kategori iaitu Dana Filem Cereka, Dana Dokumentari Kenegaraan (Seni budaya dan Warisan), Dana Dokumentari Bintang Nostalgia dan juga Dana Khas Filem Pendek. – Bernama

See author's posts


MAVCOM luluskan penggabungan syarikat penerbangan Korea

KUALA LUMPUR: Suruhanjaya Penerbangan Malaysia (MAVCOM) semalam mengumumkan bahawa ia telah meluluskan penggabungan antara Korean Air Lines Co, Ltd (Korean Air Lines) dan Asiana Airlines, Inc (Asiana Airlines).

Disebabkan penggabungan itu melibatkan perkhidmatan penumpang antara Korea Selatan dan Malaysia, Korean Air Lines dan Asiana Airlines menyerahkan pemberitahuan secara sukarela dan permohonan mengenai penggabungan itu kepada MAVCOM pada 19 Mac 2021.

MAVCOM mengambil maklum bahawa penggabungan berkenaan bertujuan menyelamatkan syarikat penerbangan tersebut.

“Asiana Airlines menghadapi masalah kewangan dan tidak dapat dipulihkan, justeru ia memerlukan penggabungan.

“Selepas mengkaji permohonan tersebut secara menyeluruh, MAVCOM memutuskan bahawa penggabungan itu tidak melanggar seksyen 54 Akta Suruhanjaya Penerbangan Malaysia 2015 [Akta 771], melarang sebarang penggabungan yang mengakibatkan pengurangan persaingan (SLC) industri penerbangan yang ketara,” katanya dalam satu kenyataan semalam.

MAVCOM berkata, keputusan itu adalah kes penggabungan berkaitan persaingan pertama akan dianalisis oleh mana-mana pihak berkuasa yang menguruskan persaingan atau pengawal selia di Malaysia.

“Sebagai satu-satunya pengawal selia di Malaysia berperanan memutuskan perkara berkaitan persaingan untuk rancangan penggabungan dan penggabungan, penggabungan diluluskan MAVCOM antara Korean Air Lines dan Asiana Airlines ini dibuat selepas mempertimbangkan sepenuhnya maklumat dan maklum balas yang disampaikan oleh semua pihak termasuk pasukan penyelidik dan penganalisis MAVCOM sendiri,” kata Pengerusi Eksekutif MAVCOM, Datuk Seri Saripuddin Kasim.

Keputusan penggabungan itu menekankan bahawa Bahagian VII: Akta Persaingan 771 setaraf dengan piawaian antarabangsa untuk undang-undang persaingan serta kemampuan MAVCOM untuk melakukan kerja-kerja analisis mengenai persaingan yang relevan untuk penggabungan dalam memastikan perlindungan dan pembangunan sektor penerbangan Malaysia yang berterusan, katanya.

Dalam keputusan muktamadnya, suruhanjaya itu berkata, bahagian pasaran Korean Air Lines dan Asiana Airlines bagi penerbangan langsung antara Seoul (Korea Selatan) dan Kota Kinabalu (Malaysia) akan lebih tinggi, penggabungan itu tidak akan menyebabkan kesan kepada satu pihak sahaja atau bertindak sebagai penghalang kepada kemasukan dan pengembangan pasaran yang berkaitan.

Selain itu, MAVCOM berkata, penumpang dapat menggunakan kuasa pembeli terhadap syarikat penerbangan itu kerana pertambahan agensi pelancongan dalam talian dan peraturan ketat oleh Kementerian Darat, Infrastruktur dan Pengangkutan Korea Selatan (MOLIT) yang menghalang pihak penggabungan daripada menaikkan harga secara signifikan.

Penggabungan itu akan menghasilkan kecekapan ekonomi dan faedah sosial yang signifikan seperti peningkatan keselamatan, pengurangan kos latihan serta kecekapan yang berkaitan dengan penyelenggaraan dan pembaikan, katanya.

Keputusan muktamad mengenai permohonan penggabungan yang diluluskan itu boleh didapati di laman web MAVCOM di www.mavcom.my– Bernama

See author's posts


Permuafakatan kunci pembangunan Sarikei

SARIKEI: Pemuafakatan dikalangan pemimpin Gabungan Parti Sarawak (GPS) merupakan faktor penting untuk membangunkan bahagian Sarikei, kata Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh.

Katanya, kerjasama baik antara pemimpin GPS di bahagian ini dapat memastikan program pembangunan dapat dilaksanakan dengan berkesan.

“Hubungan baik antara pemimpin itu juga mampu menyelesaikan masalah rakyat dari peringkat akar umbi.

“Saya dan wakil rakyat kita disini iaitu Ahli Dewan Undangan Negeri (ADUN) Repok, Dato’ Sri Huang Tiong Sii dan Ahli Parlimen Tanjong Manis, Ir. Yusuf Abd Wahab sentiasa berbincang bagi mengenalpasti usaha yang perlu ditambah baik untuk kesejahteraan rakyat di kawasan ini,” katanya.

Beliau berkata demikian kepada para pemberita sebelum menghadiri Majlis Qurban Perdana Peringkat Bahagian Sarikei 2020, pagi semalam.

Dalam pada itu, Datu Len yang juga ADUN N41 Kuala Rajang berkata, beliau berharap kawasan Sarikei kini di bawah DAP kembali ke pangkuan GPS suatu hari nanti agar pembangunan yang dirancang lebih mudah dilaksanakan.

“Pembangunan pesat yang berlaku di Sarikei ketika ini membuktikan kerjasama erat antara pemimpinnya yang sentiasa bersatu hati.

“Kerajaan tetap akan meneruskan agenda pembangunan dan hasrat tersebut memerlukan sokongan padu rakyat.

“Saya juga mengharapkan penduduk dan pemimpin peringkat akar umbi sentiasa bekerjasama kerana ini akan memudahkan perancangan kita,” ujarnya.

Sementara itu, di Majlis Qurban Perdana Peringkat Bahagian Sarikei 2020 yang dijalankan di Masjid Al-Muttaqin, Datu Len telah menyumbangkan sebanyak 19 ekor lembu, manakala ADUN Repok, Dato’ Sri Huang Tiong Sii menyumbangkan 5 ekor lembu dan Ahli Parlimen Tanjong Manis, Ir. Yusuf Abd Wahab menyumbangkan sebanyak 6 ekor lembu.

Oleh Earl Anek

See author's posts


Messi sertai kelab MLS Inter Miami

PARIS: Bintang bola sepak Argentina Lionel Messi semalam berkata akan menyertai kelab Major League Soccer (MLS), Inter Miami, lapor Xinhua.

Bekas kelab Messi, Paris Saint-Germain (PSG) pada minggu lalu mengumumkan Messi akan meninggalkan kelab itu selepas perlawanan terakhir Ligue 1. Selepas meninggalkan Barcelona pada 2021, penyerang Argentina berkenaan menghabiskan dua musim di PSG.

Messi yang berusia 36 tahun Jun ini dikaitkan dengan perpindahan untuk kembali ke Barcelona, kelab beliau menghabiskan sebahagian besar kariernya.

“Saya membuat keputusan bahawa saya akan ke Miami, perjanjian belum sempurna 100 peratus, tetapi kami memutuskan untuk meneruskan karier di sana,” kata Messi dipetik akhbar Sepanyol, Diario Sport dan Mundo Deportivo sebagai berkata.

Inter Miami yang dimiliki bersama oleh bekas pemain antarabangsa England, David Beckham dan diasaskan pada 2018 turut mengesahkan berita itu di media sosial.

Messi, pemenang Ballon d’Or tujuh kali, memenangi Piala Dunia dengan Argentina sebagai kapten pada Disember 2022 di Qatar buat kali pertama dalam kariernya. -Bernama-Xinhua

See author's posts


PKPDI KAPIT,SONG SELASA INI

KUCHING: Kapit dan Song akan diletakkan di bawah Perintah Kawalan Pergerakan (PKP) bermula Selasa ini (2 Februari) selama dua minggu.

Menurut kenyataan Jawatankuasa Pengurusan Bencana Negeri (JPBN) Sarawak, langkah itu dibuat berikutan peningkatan kes Covid-19 di kedua-dua kawasan tersebut sejak beberapa hari lalu.

“PKP bagi Daerah Kapit dan Song akan berkuat kuasa pada 12.01 tengah malam 2 Februari hingga 11.59 malam 15 Februari (14 hari),” demikian menurut JPBN.

Sarawak merekodkan satu lagi kematian akibat jangkitan Covid-19 semalam menjadikan jumlah keseluruhan kematian di negeri itu sebanyak 38 kes.

Selain itu, sebanyak 135 kes positif Covid-19 dikesan di Sarawak semalam. – Bernama

See author's posts


Bonus 1.5 bulan untuk kakitangan awam negeri, RM500 untuk kakitangan persekutuan

KUCHING: Kerajaan Sarawak memberi bayaran insentif khas bersamaan satu setengah bulan gaji pokok atau minimum RM2,000 kepada pegawai Perkhidmatan Awam Negeri Sarawak.

Premier Sarawak Datuk Patinggi Tan Sri Abang Johari Tun Openg berkata, bayaran itu akan dibuat sebelum akhir tahun ini.

“Bantuan khas ini diberikan kepada penjawat awam negeri dan kakitangan Persekutuan yang bertugas di Sarawak dalam Belanjawan Sarawak 2023.

“Ia adalah sebagai menghargai khidmat bakti penjawat awam dalam mengurus jentera kerajaan serta menjalankan tugas dengan penuh kesabaran dan cemerlang,”katanya.

Beliau berkata demikian pada hari terakhir sidang Dewan Undangan Negeri (DUN) sebentar tadi.

Abang Johari berkata, kerajaan negeri juga akan membayar insentif khas kepada lebih kurang 137,000 penjawat awam Persekutuan yang berkhidmat di Sarawak sebanyak RM500.

See author's posts


Petronas sumbang RM25 juta untuk misi bantuan banjir

KUALA LUMPUR: Petronas akan menyalurkan sumbangan sebanyak RM25 juta untuk memberi bantuan kepada mangsa bencana banjir yang melanda beberapa kawasan di negara ini.

Dana berkenaan diperuntukkan oleh unit dan anak syarikat Kumpulan Petronas termasuk Yayasan Petronas yang mana ia akan meningkatkan jumlah sumbangan bersama syarikat berkaitan kerajaan (GLC) lain, yang merupakan sebahagian daripada Rangkaian Tindak Balas Bencana GLC (GDRN).

Dalam pada itu, Kelab Sukan dan Rekreasi Petronas, Persatuan Isteri-Isteri dan Kakitangan Wanita Petronas dan Badan Kebajikan Islam Petronas juga telah memulakan kutipan sumbangan untuk disalurkan kepada mangsa melalui Persatuan Bulan Sabit Merah Malaysia (PBSM), kata Petronas dalam satu kenyataan semalam.

Seperti tahun sebelumnya, Petronas Dagangan Bhd (PDB) akan menyediakan perkhidmatan trak mengisi minyak bergerak, ROVR bagi membantu mangsa banjir, memberi perkhidmatan kepada pelanggan atau kepada operasi menyelamat di mana stesen minyak ditutup atau tidak boleh diakses.

Petronas turut menghulurkan bantuan kepada kakitangannya yang terjejas, termasuklah menyediakan tempat tinggal sementara, elaun makanan, cuti khas, bantuan kewangan dan makanan serta barang keperluan yang lain.- Bernama

See author's posts


China sumbang 990 juta dos vaksin

BEIJING: China telah menyumbang 990 juta dos vaksin Covid-19 kepada beberapa negara di dunia dan setakat ini menjadi penyumbang utama dan terbesar di peringkat global.

Naib Ketua Agensi Kerjasama Pembangunan Antarabangsa China, Deng Boqing berkata demikian ketika menghadiri majlis penyerahan vaksin Covid-19 kepada Myanmar pada Jumaat.

Menurutnya, ketika ini, China telah dan akan menghulurkan bantuan vaksin kepada 105 buah negara dan empat pertubuhan antarabangsa, selain mengeksport vaksin kepada lebih 60 buah negara.

Deng berkata, dengan menerapkan konsep pembentukan komuniti berkongsi nasib sesama insan, China telah melaksanakan bantuan kemanusiaan paling banyak sejak Republik Rakyat China ditubuhkan.

China telah menyumbang bahan keperluan pencegahan dan kawalan wabak kepada 150 buah negara dan 13 pertubuhan antarabangsa, menghantar 37 kumpulan pakar perubatan kepada 34 buah negara, selain mengadakan hampir 1,000 sesi perkongsian maklumat secara maya.

Beliau berkata, China komited bergabung tenaga dengan negara-negara ASEAN dalam memerangi pandemik Covid-19 hingga mengintensifkan lagi perkongsian strategik China-ASEAN.

Setakat ini, China telah memberikan sejumlah besar bantuan vaksin dan bahan keperluan melawan wabak kepada sepuluh negara ASEAN, selain menghantar kumpulan pakar kepada Laos, Kemboja, Filipina, Myanmar dan Malaysia. – Bernama

See author's posts


Rezeki bulan Ramadan

TANJUNG MANIS: Benar kata pepatah, rezeki tidak pernah salah alamat.

Dua orang nelayan dari Kampung Rajang tidak menyangka bahawa 17 ekor ikan panjang gergasi berjaya dijerat pukat mereka, pagi kelmarin.

Video dua beradik menaikkan ikan panjang gergasi ini telah tular setelah dikongsikan di aplikasi Whatapps dan laman sosial Facebook, kelmarin.

Muhammad Faizeli Madian, 40, berkata, ini merupakan julung kalinya dia dan abangnya, Julaihi Madian, 47, berjaya mendaratkan sekawan ikan panjang sebanyak itu.

“Ini merupakan kali pengalaman kali pertama saya mendaratkan ikan panjang sebanyak itu sejak 10 tahun menjadi nelayan.

“Ketika menarik pukat sekitar jam 10.30 pagi, kami terkejut melihat ikan-ikan panjang gergasi sangkut dipukat.

“Kami teruja kerana tidak menyangka mendapat ikan-ikan panjang gergasi. Syukur, ini adalah rezeki di bulan Ramadan,” katanya.

Jelasnya, mereka tidak mempunyai masalah menaikkan ikan panjang ke dalam bot kerana mereka menggunakan hidrolik.

“Hanya Tuhan sahaja tahu betapa gembiranya hati kami ketika melihat ikan ini satu persatu masuk ke dalam bot.

“Kuala Rajang memang sinonim dengan ikan panjang namun sukar diperoleh kerana ia hidup di habitat semula jadi iaitu muara sungai.

“Habitat liar ikan panjang ini menjadikannya menjadi antara spesies ikan yang cukup istimewa dan mempunyai nilai yang tinggi di pasaran,” ujarnya.

Tambahnya, ikan panjang bukan sahaja mempunyai isi yang enak tetapi juga limpanya yang berharga lumayan sekiranya dijual di pasaran.

Oleh EARL ANEK

See author's posts


KBS Sarawak bakal ambil alih dewan suarah

KUCHING: Dewan Suarah Kuching dan semua yang terdapat di seluruh Sarawak kini berada di bawah Kementerian Belia dan Sukan (KBS).

Menteri Belia dan Sukan, Datuk Abdul Karim Rahman Hamzah berkata, Kerajaan Sarawak memutuskan agar KBS Sarawak akan mengambil alih semua dewansSuarah di negeri ini dari Kementerian Kebajikan, Kesejahteraan Komuniti, Wanita, Keluarga dan Pembangunan Kanak-kanak.

“Kini, kementerian saya dalam proses memperoleh peruntukan untuk penyelenggaraan dan pembaikan kompleks ini.

“Usaha ini tidak hanya terbatas di Dewan Suarah Kuching tetapi juga meliputi pusat sivik lain yang terdapat di seluruh Sarawak,” seperti dalam catatan blog miliknya di sini, baru-baru ini.

Beliau yang juga Menteri Pelancongan, Kesenian dan Kebudayaan mendedahkan bahawa kementeriannya masih menjalankan kajian dan perlu menanggung kos untuk menaik taraf dan membaiki sebelum diserahkan kepada Kerajaan Sarawak.

“Kami masih perlu menunggu (untuk mendapatkan dana) dari Kerajaan Sarawak dan tidak mahu melakukannya secara berperingkat kerana sebilangan dari mereka (pusat-pusat sivik) sudah lama.

“Biasanya, jika berkaitan dengan susut nilai, sesuatu perkara perlu diperbaiki atau diganti, ia harus melalui Jabatan Kerja Raya (JKR) Sarawak dan kita masih dalam proses menyelesaikannya,” katanya.

Terdahulu, Dewan Suarah Kuching yang dianggap sebagai salah satu mercu tanda utama di Kuching dengan menara berbentuk payung futuristik yang menawarkan pemandangan panorama 360 darjah bandar dan sekitarnya.

Selain itu, Dewan Suarah Kuching mula dibuka secara rasmi pada 1 Ogos 1988, berikutan pengisytiharan status Kuching sebagai bandar dan struktur berkubah putihnya juga menempatkan Planetarium Sultan Iskandar yang merupakan planetarium pertama yang dibuka di Malaysia pada 19 Januari 1989.

Oleh JEAKQLEYN YACHO

See author's posts


PZS gesa JKR percepatkan kerja

BEKENU: Jawatankuasa Pembangunan Zon Saeh (PZS) mohon Jabatan Kerja Raya (JKR) mempercepatkan kerja pembaharuan jalan raya di Simpang Saeh ekoran kerap berlaku kemalangan di situ.

Setiausaha Jawatankuasa PZS, Tuai Rumah Ayai Sawing berkata demikian ketika menghubungi Utusan Sarawak semalam.

Katanya, JKR perlu mempercepatkan kerja pembaharuan Jalan Simpang Saeh demi keselamatan nyawa penduduk rumah panjang Zon Saeh dan pengguna jalan raya yang lain.

“Kami kecewa di atas kelewatan pembaruan dan pembinaan jalan dan berharap pihak JKR menambah papan tanda di sekitar Simpang Saeh.“Pasang papan tanda yang besar dan mudah dilihat dari jarak jauh dengan tulisan besar ‘kurangkan kelajuan’,” jelasnya.

Justeru, beliau mengguna pengguna Jalan Persisiran Pantai Miri-Bintulu dekat kawasan Simpang Saeh mematuhi papan tanda itu nanti.

“Kebanyakan kejadian yang berlaku di kawasan ini kerana pengguna tidak mematuhi papan tanda atau papan tanda tidak kelihatan kerana saiz kecil.“Baru-baru ini, turut berlaku lagi kemalangan teruk di sini, sudah ramai penduduk Saeh terancam akibat kemalangan di sini,” tambahnya.

Utusan Sarawak turut difahamkan bahawa pihak JKR beberapa kali ke kawasan (Simpang Saeh) untuk meninjau keadaan di situ.

Oleh Adum Liu

See author's posts


China lancar satelit Beidou terakhir

BEIJING: China semalam berjaya meletakkan satelit terakhir rangkaian navigasi Beidou di orbit, yang akan bersaing dengan Sistem Penentu Kedudukan Global (GPS) milik Amerika Syarikat (AS).

Misi tersebut yang pada awalnya ditetapkan pada 16 Jun terpaksa dibatalkan pada saat-saat akhir kerana masalah teknikal yang dikesan semasa ujian pra-pelancaran roket pembawa Long March-3B.

Satelit Beidou-3 adalah satelit ke-35 dan terakhir daripada sistem navigasi China dan dianggarkan bernilai AS$10 bilion (RM42.7 bilion).

Idea membangunkan Beidou atau Big Dipper tercetus pada tahun 1990-an ketika tentera China berusaha mengurangkan kebergantungan kepada GPS yang dikendalikan Tentera Udara AS. – AFP

See author's posts


Peralihan kepimpinan dalam Axiata Group

KUALA LUMPUR: Axiata Group Bhd meletakkan harapan dan teruja dengan peralihan kepimpinan yang disifatkan memberi keseimbangan antara kelangsungannya serta kepimpinan baharu.

Presiden merangkap Ketua Pegawai Eksekutif (CEO), Tan Sri Jamaludin Ibrahim akan melepaskan jawatan beliau pada akhir tahun ini dan tugas itu bakal digalas oleh Datuk Mohd Izzaddin Idris.

Mohd Izzaddin yang juga bekas Pengarah Urusan Kumpulan UEM dilantik sebagai Timbalan CEO Kumpulan dan dinamakan sebagai CEO Kumpulan pada 24 Jan, 2020.

“Tempoh 12 tahun lepas ini sememangnya menarik, mencabar dan amat menuntut (kesungguhan). Masa juga sebegitu pantas berlalu!

“Sehinggakan ke satu tahap, pengalaman saya bersama Axiata lebih sedekad lamanya dapat dirumuskan sebagai satu perjalanan ‘roller coaster’ mini dengan hampir 50 suku kewangan yang ketat, turun naiknya dengan pusingan mengejutkan dan tidak dijangka ketika kita meredah persaingan, persekitaran pengawalseliaan dan perkembangan global yang di luar kawalan,” kata Jamaludin dalam laporan tahunan terkini Axiata kepada Bursa Malaysia.

Menurutnya, ketika bekas Pengarah Urusan Khazanah Nasional Bhd Tan Sri Azman Mokhtar menggalas tugas kepimpinan di Axiata pada 2007, beliau tertarik dengan peluang seumur hidup untuk mengubah sebuah syarikat yang pada asalnya berkaitan kerajaan daripada sebuah syarikat yang sudah berada di kedudukan baik kepada kumpulan multinasional serba hebat yang diiktiraf serta dikenali di peringkat global.

“Sebagai anak Malaysia yang bersyukur dengan kepercayaan diberikan oleh negara kepada saya selain dapat membantu mengembangkan pertumbuhan profesional sendiri, saya amat yakin kita memang ada pekerja, kapasiti dan wawasan untuk meletakkan Malaysia di peta dunia sebagai antara pemain utama telekomunikasi di rantau dan juga terkenal di peringkat global,” katanya.

Malah, perspektif itu boleh dibuktikan menerusi kewujudan Axiata di 11 negara ASEAN dan Asia Selatan dengan meraih hasil yang hampir 2.5 kali ganda lebih besar berbanding penubuhannya pada Jun 1992.

Jamaludin turut menyifatkan syarikat-syarikat tempatan di bawah kumpulan itu sebagai pesaing sengit yang gigih demi kepentingan kedudukan pertama dan kedua di pasaran.

“Sebagai jaguh serantau, kita boleh berbangga dengan kejayaan Smart yang mencatat lonjakan pertumbuhan lima kali ganda di pasaran Kemboja dalam masa singkat. Kejayaan sama turut dicapai oleh Robi bagi pasaran di Bangladesh, XL di Indonesia dan Dialog di Sri Lanka yang kesemuanya telah merekodkan pertumbuhan tiga kali ganda sejak mula beroperasi,” katanya.

Menurutnya, semua syarikat Axiata yang beroperasi itu telah diiktiraf sebagai mencatat prestasi terbaik di peringkat negara jika tidak pun bagi pasaran masing-masing.

“Jika saya perlu berkongsi prinsip teras yang menjadi senjata Axiata memacu prestasi kumpulan, ia adalah mengenai kesungguhan penerapan aspek kepelbagaian sebagai antara strategi utama. Kita tidak mungkin dapat mencatat prestasi yang memberangsangkan jika tidak berteraskan kekuatan kepelbagaian itu.

“Ia turut memberi pengalaman cemerlang untuk semua pekerja kita untuk berkembang dalam persekitaran yang pelbagai dan memaparkan keadaan dunia globalisasi serta menjadi perangsang untuk keluar daripada minda sebagai katak di bawah tempurung dan jaguh kampung,” katanya. – Bernama

See author's posts


Perlu tindakan susulan – Ting

MIRI: Tindakan susulan akan diambil mengenai penemuan cecair dipercayai gas asli yang membuak- buak dari lubang tanah di bekas tapak telaga minyak di Bukit Kanada, di sini.

Menteri Pelancongan, Kesenian dan Kebudayaan, Datuk Sebastian Ting berkata, beliau rasa teruja mengenai penemuan itu walaupun belum dapat dipastikan sama ada ia benar-benar gas asli cecair atau bukan.

“Setakat ini, tidak dapat dipastikan lagi sama ada ia benar-benar gas cecair asli dan saya sendiri akan melakukan tinjauan tapak berkenaan selepas balik dari menghadiri sambutan Hari Malaysia di Sibu esok (hari ini).

“Sekiranya ia benar disahkan sebagai gas asli cecair, tindakan susulan akan dilakukan bagi melindungi sumber berkenaan,” katanya di sini.

Dalam pada itu,Ting menasihati orang ramai supaya mengambil langkah berjaga sekiranya mengunjungi ke tapak berkenaan bagi mengelak perkara tidak diingini berlaku.

“Jangan merokok atau membawa bahan mudah terbakar yang boleh mencetuskan api di kawasan itu kerana kandungan cecair yang dipercayai gas itu belum diketahui dan tahap bahayanya,” katanya.

Pada Ahad lalu, tular di laman sosial Facebook beberapa keping gambar dan rakaman video mengenai penemuan cecair berkenaan yang dirakam oleh sekumpulan pendaki di sini.

Bukit Kanada adalah tempat di mana industri minyak di Sarawak bermula, dengan kejayaan menggali telaga minyak Miri pada 1 Disember 1910.

Perkembangan industri minyak telah membantu mengubah Miri dari sebuah perkampungan kecil nelayan pada abad ke-20 menjadi sebuah bandar moden dan maju pada abad ke-21.

Pelantar pertama yang dibina dipanggil ‘Tha Grand Old Lady’ dan telah menghasilkan minyak selama 62 tahun.

Oleh Liong Chai Ling

See author's posts


Pasaran getah dijangka diniagakan secara berhati-hati

DIJANGKA DINIAGAKAN DALAM MOD BERHATI-HATI… Pasaran juga dijangka memantau data infl asi Amerika Syarikat (AS) pada 10 Jun, keputusan Rizab Persekutuan AS mengenai kenaikan kadar dan statistik getah asli Malaysia. Dagangan mungkin akan kekal dalam mod berhatihati berdasarkan data infl asi AS itu.

KUALA LUMPUR: Pasaran getah Malaysia dijangka diniagakan dalam mod berhati-hati minggu ini dipengaruhi oleh pasaran hadapan getah serantau dan pergerakan ringgit, kata seorang peniaga.

Beliau berkata, pasaran juga akan menjejaki harga minyak mentah penanda aras berikutan pelaksanaan sekatan perjalanan Covid-19 di Shanghai, China.

“Hab ekonomi terbesar China itu mengenakan sekatan perjalanan terbaharu dan melakukan ujian besar-besaran Covid-19 berikutan peningkatan semula jangkitan,” katanya kepada Bernama.

Beliau berkata, pasaran juga dijangka memantau data inflasi Amerika Syarikat (AS) pada 10 Jun, keputusan Rizab Persekutuan AS mengenai kenaikan kadar dan statistik getah asli Malaysia.

“Dagangan mungkin akan kekal dalam mod berhati-hati berdasarkan data inflasi AS itu,” katanya.

Bagi minggu yang baru berakhir ini, getah tempatan diniagakan bercampur-campur dipengaruhi oleh petunjuk lemah mengenai pasaran niaga hadapan getah serantau, harga minyak mentah penanda aras yang lebih rendah dalam persekitaran sekatan perjalanan COVID-19 di Shanghai dan ringgit yang lebih kukuh sedikit berbanding dolar AS.

Pasaran ditutup pada Isnin (6 Jun) sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Bagi asas Jumaat ke Jumaat, harga fizikal rasmi Lembaga Getah Malaysia bagi gred SMR 20 naik 1.5 sen kepada 730.5 sen sekilogram manakala lateks pukal jatuh 14.5 sen kepada 680.5 sen sekilogram.

Pada 5.00 petang Sabtu (11 Jun) lalu, harga penutup MRB untuk SMR 20 berada pada 727.5 sen sekilogram manakala lateks pukal pada 661.5 sen sekilogram.  – Bernama

See author's posts


PRIHATIN, BKSS kurangkan beban rakyat

KUCHING: Pakej Rangsangan Ekonomi Prihatin Rakyat
(PRIHATIN) dan Bantuan Khas Sarawakku Sayang (BKKS) akan membantu rakyat
khususnya B40, M40 dan komuniti perniagaan secara umum untuk mengurangkan kesan
Covid-19, kata Timbalan Ketua Menteri, Datuk Amar Awang Tengah Ali Hasan.

Awang Tengah yang juga Menteri Pembangunan Bandar dan
Sumber Asli Kedua dan Menteri Perdagangan Antarabangsa dan Industri, Terminal
Perindustrian dan Pembangunan Usahawan berkata, Covid-19 ketika ini telah
membawa kesukaran yang tidak terhitung kepada dunia dan Sarawak tidak
terkecuali.

“Disebabkan Perintah Kawalan Pergerakan (PKP), ekonomi
Sarawak juga terjejas. Oleh kerana ini adalah kali pertama kita mengalami PKP,
ramai di antara kita yang terperangkap tidak bersedia. Akibatnya, banyak
Perusahaan Kecil dan Sederhana (PKS), khususnya perusahaan mikro kini
menghadapi masalah kewangan,” kata beliau.

Mengulas lanjut, beliau berkata, pengumuman terbaharu
oleh Ketua Menteri mengenai BKKS 2.0 berjumlah RM1.1 bilion direka khusus untuk
membantu Perusahaan Kecil dan Sederhana (PKS), perusahaan mikro, penjaja dan
peniaga kecil selepas menerima maklum balas daripada komuniti perniagaan.

“Pelbagai bentuk bantuan yang disediakan oleh Kerajaan
Sarawak adalah lebih daripada bantuan yang diberikan oleh Kerajaan Persekutuan
di bawah PRIHATIN dan PRIHATIN Plus yang boleh dimanfaatkan oleh PKS kita.

“Ia termasuk program subsidi gaji, sifar atau kadar
faedah yang dikurangkan ke atas pelbagai skim pinjaman kecil PKS, geran RM3,000
kepada setiap perusahaan mikro yang berdaftar dengan Lembaga Hasil Dalam Negeri
(LHDN), penangguhan pembayaran ansuran cukai pendapatan kepada semua PKS selama
tiga bulan bermula 1 April 2020, dan lain-lain,” kata beliau.

Menurut Awang Tengah, kerajaan prihatin terhadap
kesulitan yang dihadapi oleh PKS dan peniaga kecil kerana mereka adalah tulang
belakang ekonomi, yang membentuk 98 peratus daripada jumlah pertumbuhan di
Sarawak.

“Mudah-mudahan, pakej rangsangan ini akan membawa
kelegaan dan keyakinan kepada PKS, perusahaan mikro, penjaja dan peniaga kecil
dan membolehkan mereka bergerak ke hadapan dengan lebih berdaya tahan untuk
mengatasi kesan krisis Covid-19,” ujar beliau.

Jelasnya, bagi sektor perkilangan, PKS adalah firma
dengan perolehan jualan tidak melebihi RM50 juta atau bilangan pekerja sepenuh
masa yang tidak melebihi 200 pekerja. Bagi sektor perkhidmatan dan sektor lain,
PKS adalah firma dengan perolehan jualan tidak melebihi RM20 juta atau bilangan
pekerja sepenuh masa yang tidak melebihi 75 pekerja.

Kata beliau, Pakej BKSS 1 dan 2, yang disediakan oleh
Kerajaan Sarawak, berjumlah RM2.254 bilion akan memberi galakan kepada rakyat,
PKS, usahawan mikro, penjaja dan peniaga kecil dalam masa yang mencabar ini.

“Ini mungkin kerana Kerajaan Sarawak telah berhemat dan
berdisiplin dalam pengurusan kewangannya selama ini. Ia telah mengumpul lebihan
kewangan yang mencukupi untuk membantu masyarakat dan komuniti perniagaan kami
semasa krisis seperti ini.

“Untuk ini, kita mesti mengucapkan terima kasih kepada
Ketua Menteri kerana sangat menjaga keperluan rakyat Sarawak,” ujar beliau.

Awang Tengah berkata, bagi rakyat dan komuniti
perniagaan, kehidupan tidak akan sama dengan selepas Perintah Kawalan
Pergerakan (PKP) yang mana keperluan untuk menjauhkan sosial akan lebih jelas.
Landskap perniagaan telah berubah secara dramatik.

“Oleh itu, saya ingin menggesa usahawan dan usahawan
mikro untuk mengubah model perniagaan mereka, menjadi lebih kreatif dan
inovatif, memindahkan perniagaan mereka secara dalam talian dan memanfaatkan
teknologi seperti digitalisasi dan automasi.

“Sebagai contoh, dalam Ramadan akan datang, PKS dan
peniaga kecil boleh memindahkan perniagaan mereka secara dalam talian melalui
pelbagai platform e-bazar yang mana penghantaran melalui pandu lalu, pek dan
ambil serta penyampaian e-hailing boleh diatur. Ini harus digalakkan kerana
kita tidak perlu secara fizikal di pasar Ramadan untuk memilih makanan kita,”
jelasnya.

See author's posts


Lebih banyak syarikat runcit catat keuntungan rendah

KUALA LUMPUR: Syarikat runcit utama mencatatkan keuntungan rendah dan kerugian dalam suku kedua yang berakhir 30 Jun, 2020, berbanding tempoh yang sama tahun lepas disebabkan impak teruk daripada pandemik Covid-19.

Syarikat seperti Amway (Malaysia) Holdings Bhd, Petronas Dagangan Bhd (PDB), 7-Eleven Malaysia Holdings Bhd dan Nestle (Malaysia) Bhd mencatatkan keuntungan bersih rendah pada Suku Kedua 2020.

Keuntungan bersih Amway menyusut kepada RM16.81 juta daripada RM18.49 juta, PDB (kepada RM3.51 juta daripada RM172.75 juta), 7-Eleven Malaysia (kepada RM1.03 juta daripada RM14.58 juta) dan Nestle (kepada RM105.53 juta daripada RM156.88 juta).

Sementara itu, Padini Holdings Bhd mencatatkan kerugian bersih berjumlah RM16.84 juta pada suku kedua daripada keuntungan bersih RM54.42 juta manakala Berjaya Food Bhd mencatatkan kerugian bersih RM30.16 juta semasa suku tersebut.

Dalam makluman kepada Bursa Malaysia baru-baru ini, 7-Eleven Malaysia, Padini dan Berjaya Food berkata penurunan keuntungan bersih dan kerugian yang dicatatkan mereka adalah disebabkan oleh pelaksanaan Perintah Kawalan Pergerakan (PKP) sejak 18 Mac yang menjejaskan permintaan pengguna dan mengehadkan operasi perniagaan. Ia diikuti PKP Bersyarat (PKPB) bermula 12 Mei sehingga 9 Jun, 2020, yang merangkumi sebahagian besar daripada tempoh pelaporan semasa.

Bagi Nestle, sekatan operasi yang ketat ke atas saluran HORECA (Hotel, Restoran & Cafe) semasa PKP serta pergerakan terhad orang ramai telah menjejaskan jualan di restoran, hentian rehat R&R dan saluran berkaitan pejabat yang membawa kepada pengurangan jualan.

Selain itu, Amway mencatatkan penyusutan keuntungan sebelum cukai sebanyak sembilan peratus kepada RM22.23 juta daripada RM24.48 juta.

Sementara itu, PDB berkata keuntungan sebelum cukainya bagi suku tersebut turun sebanyak RM89.8 juta kepada RM1.16 juta daripada RM237.62 juta, terutamanya disebabkan penyusutan perolehan daripada petrol dan diesel akibat penurunan harga Means of Platts Singapore (MOPS), diimbangi perbelanjaan operasi yang lebih rendah susulan aktiviti promosi dan pengiklanan yang berkurangan.

Dalam perkembangan lain, syarikat yang menjual emas seperti Tomei Consolidated Bhd memperoleh manfaat daripada pandemik ini berikutan keuntungan bersihnya melonjak kepada RM1.89 juta daripada RM1.11 juta, disumbangkan terutamanya daripada peningkatan margin keuntungan kasar berikutan harga emas yang lebih tinggi.

Selain itu, keuntungan bersih Dutch Lady Milk Industries melonjak kepada RM21.23 juta daripada RM17.19 juta berikutan keupayaannya untuk beroperasi dalam kapasiti penuh.

Mengenai prospek masa depan, PDB menjangkakan operasi perniagaannya akan pulih secara berperingkat memandangkan kelonggaran pelaksanaan PKP dan perniagaan yang dibenarkan beroperasi semula.

Amway dijangka mencatat pertumbuhan perolehan bagi tahun penuh berikutan peningkatan permintaan terhadap makanan tambahan untuk kesihatan, penjagaan rumah, penjagaan udara dan produk-produk yang sama seperti semasa COVID-19.

7-Eleven Malaysia mengunjurkan keadaan perdagangan akan pulih secara berperingkat menjelang separuh kedua tahun ini dan ia akan terus meninjau peluang untuk pertumbuhan dalam saluran lain dan membuat perubahan dalam penawaran produknya manakala Nestle optimis mencatatkan pemulihan yang progresif sepanjang PKPP, terutamanya dalam saluran HORECA dan yakin dapat merekodkan keputusan kukuh pada 2020.

Selain itu, Padini berkata tahun kewangan yang akan datang terus mencabar dan prospeknya masih tidak dapat dijangka berikutan impak penuh daripada COVID-19 tidak dapat ditentukan sehingga krisis kesihatan itu terkawal sepenuhnya.

Sebaliknya, Berjaya Food yakin dalam berhati-hati  mencatatkan keputusan operasi kumpulan yang memuaskan pada tahun kewangan berikutnya yang berakhir 30 Jun, 2021 dengan langkah-langkah sekatan pergerakan yang dikurangkan secara berperingkat dan pemulihan ekonomi.

Ketua Ekonomi Bank Islam Malaysia Bhd Dr Mohd Afzanizam Abdul Rashid berkata situasi dijangka bertambah baik secara berperingkat pada suku tahun berikutnya berikutan aktiviti ekonomi yang mula dibuka semula walaupun pada kadar perlahan.

“Kami percaya prestasi suku kedua 2020 bagi sektor runcit itu sejajar dengan penguncupan 18.5 peratus penggunaan swasta antara April dan Jun tahun ini.

“Kami berharap situasi akan pulih secara berperingkat berikutan dasar-dasar untuk memulihkan ekonomi domestik,” katanya kepada Bernama. – Bernama

See author's posts


Ditetak tangan gara-gara gagal bayar hutang RM500

KUCHING: Gara-gara gagal membayar hutang sebanyak RM500, seorang pekerja binaan ditetak tangannya dan kepalanya dipukul dengan benda tumpul pada malam Selasa lepas.

Ketua Polis Daerah Padawan, Deputi Superintendan Abang Zainal Abidin Abang Ahmad berkata, lelaki yang cedera itu tidak menjelaskan hutangnya dan diserang di rumahnya pada 8.30 malam di RPR, Jalan Arang di sini.

Mangsa berusia 35 tahun bersama tiga lagi rakannya berada di rumah dan didatangi oleh seseorang yang pada mulanya mengetuk pintu rumahnya.

Bagaimanapun ketika rakannya membuka pintu rumah tersebut, penyerang yang memegang senjata tajam bersama dua orang tidak dikenali meluru masuk.

Penyerang yang memegang senjata tajam pergi ke arah mangsa dan menetaknya serta memukulnya di tangan kiri menyebabkan tangan mangsa cedera dan berdarah.

Seorang lagi suspek lelaki mengetuk kepala mangsa dengan benda tumpul sebelum semua suspek bertindak melarikan diri setelah melihat mangsa cedera.

Abang Zainal berkata mangsa mengalami luka di bahagian kepala sebelah kanan, luka di sebelah kanan jari manis kanan dan dua jahitan pada setiap jari dan empat jahitan di tapak tangan.

Berdasarkan kenyataan, mangsa berkata penyerang dan dia sebelum ini berkawan serta beliau masih berutang dengan suspek.

Kes disiasat mengikut Seksyen 324 Kanun Keseksaan kerana dengan sengaja mendatangkan kecederaan menggunakan objek tajam.

Polis kini sedang memburu suspek.

Oleh CONNIE CHIENG

See author's posts


Bayi lahir dalam bot ekspres

SIBU: Bayi perempuan selamat dilahirkan dalam bot ekspres ketika dalam perjalanan ke Sibu, pagi semalam.

Dalam kejadian kira-kira 7.00 pagi semalam, wanita berkenaan yang sarat mengandung dikatakan menaiki bot ekspres bersendirian dari Daro menuju ke Sibu.

Ketika dalam perjalanan, ibu yang berusia 30-an itu mengadu sakit perut hendak bersalin.

Bayi berkenaan selamat dilahirkan di dalam bot ekspres berkenaan dengan dibantu oleh salah seorang penumpang wanita lain.

Bot ekspres yang membawa kira-kira 30 penumpang itu tiba di Sibu kira-kira 8.30 pagi.

Bayi perempuan bersama ibunya kemudian dibawa ke Hospital Sibu oleh pihak ambulans yang sedia menunggu di jeti bot ekspres Daro di sini.

See author's posts


Jalan raya rosak viral dibaik pulih

NIAH: Jalan raya rosak yang pernah diviral di halaman Facebook salah seorang netizen baru-baru ini berdekatan Simpang Sepupok menghala ke Bintulu sedang dibaiki bermula semalam.

Tinjauan Utusan Sarawak ke kawasan tersebut di Jalan Pesisiran Pantai Miri-Bintulu itu mendapati pihak kontraktor Jabatan Kerja Raya (JKR) Miri sedang dalam proses membaik pulih jalan berkenaan.

Kerosakan jalan tersebut ialah pada permukaan jalan raya di sebelah lorong yang mendap dan boleh mendatangkan bahaya terutama pada waktu malam terutamanya ketika musim hujan.

Kerosakan itu telah mendapat perhatian oleh pihak JKR untuk melakukan kerja membaik pulih bagi keselamatan kepada semua penggunaan jalan terbabit.

Sehubungan itu, orang ramai dan pengguna jalan dinasihatkan supaya berhati-hati ketika menggunakan laluan tersebut sepanjang berlangsungnya kerja-kerja membaik pulih demi keselamatan.

Oleh Adum Liu

See author's posts


Mayat kanak-kanak lemas  dihanyut arus deras ditemui

AKUN GIMAN

KANOWIT:Mayat kanak-kanak lelaki berusia tujuh tahun yang lemas selepas
dihanyutkan arus deras di Sungai Ngemah telah ditemui pagi semalam.

Ketua Balai Bomba dan Penyelamat (BBP) Kanowit, PPgB Arrahman Chik berkata,
mayat mangsa Nekson Dana Raimond ditemui terapung di Tebing Sungai Ngemah,
Nanga Benuk,  kira-kira tiga kilometer
dari tempat kejadian.

“Kita menerima maklumat daripada penduduk kampung yang melalui Sungai
Ngemah kira-kira jam 8.45 pagi telah menemui mayat terapung.

“Pihak Bomba bersama penduduk bergegas ke lokasi dan mengambil mayat
tersebut untuk dibawa ke rumah panjang
bagi membuat pengecaman.

“Hasil pengecaman keluarga mangsa, mayat yang ditemui itu adalah Nekson
Dana Raimond,” jelasnya ketika dihubungi oleh pemberita semalam.

Katanya, mayat mangsa seterusnya diserahkan kepada pihak polis untuk
tindakan selanjutnya.

Sementara itu, Ketua Polis Daerah Kanowit, DSP Tega Bilong berkata, mayat
telah diserahkan kepada keluarga mangsa disebabkan keluarga mangsa tidak mahu
mayat itu dibawa ke hospital untuk menjalani proses bedah siasat.

“Operasi mencari dan menyelamat (SAR) telah dihentikan pada jam 10.00 pagi
tadi (semalam),” ujarnya lagi.

Terdahulu semasa kejadian sekitar jam 4.00 petang Khamis lalu, mangsa
bersama datuk dan neneknya mandi di Sungai Ngemah.

Ketika neneknya hendak naik untuk memakai baju, tangan mangsa terlepas dari
gengaman neneknya dan terus hanyut di bawah arus deras.

Datuk dan neneknya bergegas balik ke rumah panjang untuk meminta bantuan
dari penduduk rumah panjang mencari mangsa.

Pada jam 5.00 petang, tiga buah perahu panjang digunakan untuk mencari
mangsa tersebut sehingga jam 7.00 petang, namun mangsa masih belum dijumpai.

Pada malam kejadian, BBP Kanowit dan Balai Polis Kanowit telah dihubungi
oleh seorang pengadu yang memaklumkan insiden tersebut.

Selepas itu, operasi mencari dan menyelamat (SAR) mangsa yang disertai
bomba, polis dan penduduk rumah panjang telah dilancarkan.

See author's posts


Garis panduan SOP sektor peruncitan ditingkatkan

KUCHING: Jawatankuasa Pengurusan Bencana Negeri Sarawak (JPBNS) menambahbaik garis panduan prosedur operasi standard (SOP) untuk sektor peruncitan iaitu dobi, kedai pakaian dan aksesori fesyen serta aktiviti pawagam berkuatkuasa serta merta.

Pengerusi JPBNS merangkap Timbalan Ketua Menteri, Datuk Amar Douglas Uggah Embas berkata penambahbaikan SOP itu dilaksanakan melalui Kementerian Kerajaan Tempatan dan Perumahan Sarawak (MLGH).

Sementara itu, pergerakan semua guru yang masuk ke Sarawak setelah balik bercuti, tidak akan dikuarantin berkuatkuasa serta merta, katanya.

“Mereka akan diterima sebagai perjalanan merentas negeri untuk rakyat Malaysia namun akan terlibat ujian saringan secara rawak dan tetap mengisi borang deklerasi E-Kesihatan,” katanya pada sidang media di sini semalam.

Beliau berkata pergerakan ke Sarawak melintasi negara Brunei melalui darat (merentas sempadan) tidak perlu mendapatkan Kelulusan JPBNS dan Polis.

“Namun, bagi mereka yang telah bermalam atau memasuki negara Brunei transit melalui jalan udara di Brunei, mereka masih memerlukan kelulusan JPBNS untuk masuk ke Sarawak,” ujarnya.

Dalam pada itu Uggah mendedahkan semalam sebanyak 2,141 premis telah dipantau iaitu pasaraya (385), restoran (420), kilang (20), bank (217), pejabat kerajaan (96), penjaja (41), pasar tani/awam (117), tempat ibadah (111), tempat riadah (70), tapak pembinaan (25) dan lain-lain (639).

“Sebanyak 636 pasukan pematuhan PKPP yang terdiri daripada PDRM (319), ATM (39), RELA (136), APM (87), PBT (53), dan agensi lain (2) terlibat dalam pemantauan itu,” katanya lagi.

Semalam juga terdapat enam sekatan jalan raya di lima daerah sempena Op Benteng iaitu di Lundu (2), Bau (1), Serian (1), Sri Aman (1) dan Lubok Antu (1). Daripada enam sekatan jalan raya tersebut, sebanyak 899 jumlah kenderaan telah diperiksa.

Selain itu, seramai 78 Person Under Surveillance (PUS) telah mendaftar masuk di hotel untuk menjalani kuarantin, menjadikan jumlah keseluruhan PUS di 11 buah hotel adalah 667 orang.

“Manakala seramai 17,943 PUS telah tamat menjalani tempoh kuarantin,” jelasnya dan dua lokasi operasi nyahcemar dilakukan dan menjadikan bilangan kumulatif di Sarawak adalah 1,358 lokasi.

Oleh Diyana Samsuddin

See author's posts


Pengusaha bot tambang diberi taklimat

LIMBANG: Kementerian Pengangkutan Sarawak sudah memberi maklumat mengenai cara untuk memohon lesen dan permit bagi pengusaha bot tambang di Limbang.

Menurut Menteri Pengangkutan Sarawak, Datuk Lee Kim Shin, satu ceramah kesedaran telah diadakan semalam kepada pengusaha bot tambang di bandar ini mengenai aspek keselamatan ketika mengendalikan bot masing-masing.

Beliau menyatakan demikian pada majlis penutupan ceramah keselamatan pengusaha bot tambang di Limbang semalam.

Seterusnya, Lembaga Sungai-Sungai Sarawak (LSS) telah mengadakan kempen pendidikan dan kesedaran awam secara berterusan berkaitan kepentingan keselamatan pengangkutan sungai dan kebersihan sungai di seluruh Sarawak sejak penubuhannya.

Lee melihat aspek kesedaran terhadap keselamatan pengangkutan sungai penting kerana pengangkutan sungai masih merupakan mod pengangkutan yang penting di Sarawak.

Ini memandangkan sistem jalanraya dan infrastruktur seperti jambatan yang menghubungkan kampung, penempatan di kawasan pendalaman mahupun pinggiran pantai belum lengkap sepenuhnya.

Selain itu, bagi sesetengah kawasan, pergerakan menggunakan pengangkutan sungai lebih cepat berbanding jalanraya.

Oleh itu, jumlah pengguna pengangkutan ini akan bertambah pada musim perayaan dan dijangka berkekalan untuk beberapa tahun akan datang atas faktor keselesaan dan tempoh masa perjalanan yang singkat.

Manakala, kesedaran awam terhadap kebersihan sungai di kalangan masyarakat umum amat mustahak kerana sungai merupakan antara aset yang paling penting kepada semua.

Tanggungjawab semua pihak penting dalam memastikan kebersihan sungai-sungai di Sarawak terus berada pada tahap selamat.

See author's posts


Skuad B-18 negara harap kebenaran  awal jalani kem latihan

SKUAD Bawah 18 Tahun (B-18) kebangsaan berharap diberikan kebenaran untuk mengikuti kem latihan berpusat lebih awal menjelang Kejuaraan B-19 Konfederasi Bola Sepak Asia (AFC) 2020 di Uzbekistan, Oktober depan.

Pengurus pasukan, Datuk Kamarul Ariffin Mohd Shahar, berkata pasukannya wajar diberikan peluang sama seperti Program ’Road To Tokyo 2020’ yang mendapat kelonggaran khas daripada kerajaan bermula 1 Jun, sebagai persediaan menghadapi temasya Sukan Olimpik dan Sukan Paralimpik di Tokyo, tahun depan.

Katanya, Kejuaraan B-19 AFC 2020 itu merupakan medan kelayakan ke Piala Dunia Bawah 20 Tahun (B-20) 2021 di Indonesia dan skuad B-18 kebangsaan menyasarkan muncul pasukan negara pertama layak secara merit beraksi di Piala Dunia.

“Seperti semua maklum, kontinjen ke Sukan Olimpik dan Paralimpik di Tokyo telah ada perancangan tertentu, tiada bezanya dengan skuad B-18 yang sedang melayakkan diri ke Piala Dunia B-20 2021, wajar diberi peluang untuk mengadakan latihan awal.

“Saya amat berharap kepada Majlis Keselamatan Negara (MKN) memberi peluang melalui Kementerian Belia dan Sukan (KBS) agar skuad B-18 kebangsaan diberi ruang sama seperti atlet ke Sukan Olimpik dan Paralimpik di Tokyo,” katanya kepada Bernama semalam.

Beliau berkata pasukannya yang muncul naib juara Kejuaraan B-19 Persekutuan Bola Sepak ASEAN (AFF) 2019 dan menjuarai saingan Kumpulan G Kelayakan Kejuaraan B-19 AFC 2020, memerlukan tempoh persediaan rapi sekurang-kurangnya enam hingga lapan minggu.

“Ketua jurulatih Brad Maloney memaklumkan kami memerlukan enam hingga lapan minggu untuk menyediakan sebuah pasukan mantap yang mampu bersaing melepasi peringkat separuh akhir, jika berjaya kami akan layak secara merit ke Piala Dunia B-20 2021,” tambah beliau.

Selasa lalu, kerajaan telah memberi kelonggaran khas melibatkan 265 individu termasuk 57 atlet di bawah Program ‘Road To Tokyo 2020’  kembali menjalani latihan harian bermula bulan depan.

Sesi latihan berkenaan akan dijalankan di tiga Kem Latihan Berpusat yang telah ditetapkan, iaitu Kompleks Sukan Bukit Jalil yang melibatkan 181 individu, Akademi Badminton Malaysia, Bukit Kiara (56) dan Pusat Latihan Perahu Layar Kebangsaan di Langkawi (28).

Setakat ini, aktiviti bola sepak profesional di Malaysia yang ditangguhkan sejak 16 Mac lepas hanya dibenarkan kembali bersambung pada September depan dengan semua pasukan bertanding dalam kempen Liga Malaysia (Liga-M) 2020 dibenar kembali menjalani sesi latihan pada Ogos. – Bernama

See author's posts